Tingkatkan Kemahiran dalam Membangunkan Penulisan Saintifik

Untuk mendapatkan maklumat terkini, ikuti kami melalui Telegram

Melaka – Menerusi tema Menyemarakkan Penulisan dalam bidang Sains dan Teknologi yang diangkat dalam Seminar dan Bengkel Penulisan dan Penerbitan Saintifik 2022, program ini dirancakkan lagi dengan sesi kedua pembentangan ucaptama dan empat kertas kerja yang membincangkan isu penyediaan bahan, gaya dan teknik penulisan saintifik.

Pembentangan ucaptama dalam sesi kedua ini dimulakan oleh Pengarah Kanan Program Pengurusan Agensi Nuklear Malaysia, Dr. Muhamad Rawi Mohamed Zin dengan tajuk “Kemahiran Menganalisis Data dan Teknik Penulisan”. Dalam pembentangannya, beliau mengatakan bahawa data seperti diagram, graf, jadual, imej, corak serta lukisan adalah fakta yang membawa maklumat yang direkodkan untuk tujuan analisis dalam penulisan akademik. Menurutnya,

Penyelidik harus mempunyai kemahiran untuk mengenal pasti, mengumpul, membersihkan, menganalisis dan menafsir data. Data juga perlu diolah sebaik mungkin dan perlu dipersembahkan dalam bentuk menarik yang boleh memukau pembaca untuk terus membaca teks.

Perkara penting dalam penulisan akademik yang melibatkan data mestilah mempunyai struktur tersendiri dan tidak bersandarkan teks semata-mata. Rajah yang mempunyai keterangan atau kapsyen yang baik membolehkan pembaca memahami kandungan teks melalui data tanpa merujuk teks.

Beliau menjelaskan antara sebab kebanyakan penulisan akademik ditolak untuk penerbitan termasuklah data yang diberikan tidak mencukupi, data terlalu banyak yang menyebabkan susah untuk ditentukan corak dan sukar dianalisis serta data yang dibentangkan dalam penulisan terlalu lemah.

Sesi pembentangan kertas kerja diteruskan oleh Pensyarah Kanan, Bahagian Bahasa Inggeris, Pusat Bahasa Moden, Universiti Malaysia Pahang, Dr. Wan Jumani Paizi @ Fauzi yang membincangkan tajuk “Proofreading dan editing – Satu Kekeliruan atau Kesamaan”.

Beliau menerangkan proses membaca pruf dan penyuntingan adalah penting untuk menilai penulisan yang dihasilkan. Membaca pruf adalah proses membaca, menyemak dan membetulkan tatabahasa, tanda baca dan ejaan. Proses suntingan pula adalah lebih terperinci yang meliputi semakan koherensi, struktur ayat, penggunaan bahasa yang ringkas dan jelas di samping ketiga-tiga aspek dalam membaca pruf.

Pembaca pruf atau editor yang baik mestilah mempunyai beberapa ciri penting untuk menjalankan tugasnya dengan sempurna. Mereka mestilah mempunyai sifat yang teliti terhadap sebarang perincian dalam sesuatu teks atau penulisan. Selain itu, mereka mestilah mempunyai kemahiran untuk mengenal pasti sebarang kesalahan dalam teks.

Di samping itu, pembaca pruf atau editor mestilah peka dan mengetahui objektif yang penulis ingin sampaikan dalam penulisan mereka. Pembaca pruf atau editor juga seharusnya mempunyai sifat ingin tahu dan melakukan kajian serta menyemak fakta yang disediakan oleh penulis, mempunyai sifat berani dan tidak takut untuk memberikan pandangan tentang kandungan sesuatu penulisan.

Seterusnya, kertas kerja “Penulisan Laporan Teknikal Berasaskan Sains dan Teknologi” yang dibentangkan oleh Pensyarah Kanan, Fakulti Kejuruteraan Elektrik dan Elektronik, Universiti Tun Hussein Onn Malaysia, Mohd Helmy Abd Wahab pula mengupas struktur penulisan laporan teknikal yang merangkumi lapan perkara utama, iaitu tajuk, abstrak, pengenalan, sorotan kajian, kaedah, keputusan, perbincangan, kesimpulan, penghargaan dan rujukan.

Terangnya, kelapan-lapan perkara utama tersebut mempunyai kepentingan yang tersendiri dan perlu ditulis serta dipersembahkan dengan terbaik. Hal ini adalah penting bagi membolehkan penulisan akademik tersebut berpotensi tinggi untuk diterima dalam penerbitan jurnal berimpak tinggi.

Beliau juga berkongsikan faktor laporan teknikal yang ditolak adalah disebabkan oleh beberapa faktor seperti kandungan kajian tidak sesuai dengan penerbitan, kajian bersifat tidak selesai atau plagiat, ditulis dengan banyak masalah tatabahasa dan ejaan, kertas yang telah diterbitkan dan penilai salah faham akan kandungan artikel.

Sementara itu, Pensyarah Kanan, Fakulti Kejuruteraan Pembuatan, Universiti Teknikal Malaysia Melaka, Ts. Dr. Saifudin Hafiz Yahaya membentangkan kertas kerja dengan tajuk “Format Penulisan Rujukan bagi Jurnal” yang menghuraikan isu penulisan rujukan dalam penulisan akademik.

Beliau yang juga merupakan Ketua Editor Journal of Advanced Manufacturing Technology mengatakan tujuan utama rujukan dinyatakan dalam jurnal adalah untuk memberitahu sumber yang digunakan. Rujukan juga digunakan untuk menyatakan sumber ilmu yang diguna pakai, untuk memberikan kredit kepada penulis asal dan mengelakkan daripada berlakunya plagiarisme.

Penulisan akademik terbahagi kepada dua jenis, iaitu artikel penyelidikan dan artikel penialaian. Artikel penyelidikan adalah penulisan dengan lapan hingga 15 halaman, mempunyai sebanyak 7500 hingga 9000 patah perkataan dan sejumlah 25 rujukan. Artikel penilaian pula mempunyai lebih kurang 15 halaman dan ke atas, disertakan dengan jadual ringkasan serta mempunyai sebanyak 70 hingga 200 rujukan.

Sesi ini diakhiri dengan pembentangan oleh Pensyarah Kanan, Program Sains Forensik, Pusat Pengajian Sains Kesihatan, Universiti Sains Malaysia, Profesor Madya Dr. Geshina Ayu Mat Saat dengan kertas kerja “Pemilihan Struktur dan Tema dalam Teks Saintifik”.

Beliau menerangkan bahawa penulisan saintifik perlu mengekalkan perhatian pembaca. Menurutnya lagi,

Untuk berbuat demikian, penulis perlu memulakan setiap perenggan dengan ayat topik yang jelas, ringkas dan menarik. Elakkan guna topik yang terlalu panjang dan mengelirukan. Ayat yang digunakan juga tidak boleh terlalu panjang, terputus dan tidak logik.

Selain itu, tema dalam penulisan saintifik haruslah disusun secara logikal dan berpatutan kerana tujuannya adalah untuk menunjukkan secara keseluruhan makna yang telah ditunjukkan oleh literatur. Dalam penulisan saintifik, pembaca ingin mendapatkan jawapan tentang tema yang dibawakan dan sumber utama dalam penulisan tersebut.

Beliau juga menyarankan penulis untuk membuat perancangan. Tanpa perancangan yang betul adalah sukar untuk menentukan tema utama yang timbul dan proses semakan mungkin menjadi tidak teratur.

Sesi ini dipengerusikan oleh Encik Abdul Ghani Abu, Ketua Editor Bahagian Buku Sekolah, Dewan Bahasa dan Pustaka.


MOSTI Tawar 27 Penyelesaian Teknologi Tangani Isu Sekuriti Makanan

Untuk mendapatkan maklumat terkini, ikuti kami melalui Telegram

Putrajaya – Kementerian Sains, Teknologi dan Inovasi (MOSTI) menawarkan sebanyak 27 penyelesaian teknologi yang sedia diguna pakai secara meluas bagi membantu negara menangani isu sekuriti makanan untuk jangka masa pendek.

Dalam kenyataan media yang dikeluarkan oleh MOSTI semalam, penyelesaian teknologi yang dikenal pasti terbahagi kepada beberapa klusler, iaitu biji benih, biobaja dan baja penggalak, penggunaan dron dan robotik, perkhidmatan ujian dan aplikasi Internet Benda (loT), akuakultur serta makanan ternakan.

Antara penyelesaian teknologi yang ditawarkan ialah penggunaan automasi sistem fertigasi, pertanian menegak, akuaponik yang digandingkan bersama-sama aplikasi kecerdasan buatan (AI) yang mampu beroperasi di kawasan terpencil dan mengurangkan kos operasi melalui penggunaan Panel Tenaga Suria Nano (NLEP) tenaga solar sebagai sumber tenaga utama, Penggunaan teknologi ini boleh diguna pakai bagi pelbagai jenis tanaman hijau berdasarkan kesesuaian kawasan dan keperluan pasaran.

Di samping itu, teknologi loT dan blok rantai akan turut digembleng bersama-sama penyelesaian teknologi lain bagi merancakkan industri agro. Penggunaan biobaja pintar, teknologi penjerap nutrien dan teknologi pemuliharaan tanah juga boleh meningkatkan produktiviti tanaman. Teknologi ini berupaya mengatasi isu kenaikan harga baja disebabkan oleh bekalan bahan yang terhad berikutan krisis dunia. Produk ini amat sesuai digunakan dalam skala besar bagi mempertingkat kawasan penanaman yang subur dalam tempoh yang singkat.

Menerusi Agensi Nuklear Malaysia, kajian dan data di lapangan juga telah memperlihat keupayaan biobaja yang berpotensi menjimatkan kos baja hingga 50 peratus dan meningkatkan hasil pertanian hingga lapan peratus. Hal ini mampu mengurangkan kebergantungan kepada baja di samping subsidi baja juga dapat dikurangkan secara berperingkat

Selain itu, beberapa model pelaksanaan juga telah dikenal pasti MOSTI termasuklah perubahan besar ke atas penambahbaikan mekanisme sistem penyampaian sekiranya perlu dilaksanakan bagi memperkukuh polisi negara dalam mengalakkan penggunaan teknologi dalam industri agro

MOSTI yakin bahawa teknologi yang diketengahkan mampu memberikan impak yang berkesan dalam memastikan sekuriti bekalan makanan terjamin dengan kos yang berpatutan serta pengurangan kepada kebergantungan penuh kepada buruh asing

Kesemua penyelesaian teknologi ini merupakan hasil penyelidikan dan pembangunan tempatan yang dibiayai oleh kerajaan. Hal ini membuktikan bahawa negara mempunyai kepakaran dan kemampuan yang tinggi dalam sains, teknologi, inovasi dan ekonami dan peluang ini perlu digunakan sebaik-baiknya dalam menangani isu bekalan makanan.

Penyelesaian berlandaskan teknologi ini merupakan sokongan MOSTI kepada kesinambungan usaha yang sedang dilakukan oleh Kementerian Pertanian dan Industri Makanan. MOSTI juga menyarankan usaha sama dengan semua pihak berkepentingan baik di peringkat persekutuan mahupun negeri akan dilaksanakan secara berterusan bagi memastikan kesinambungan dan kemampanan industri agromakanan.


Membina Penulisan Alaf Baharu

Melaka – “Kemahiran menulis makalah untuk jurnal berwasit adalah melalui pengalaman penulisan yang berterusan. Kebolehan untuk menulis datangnya bukan sahaja daripada bakat semula jadi tetapi juga daripada pengalaman menulis yang dilakukan sepanjang masa,” kata Profesor, Jabatan Fizik Gunaan, Universiti Kebangsaan Malaysia, Profesor Dato’ Dr. Roslan Abd Shukor dalam ucaptama ketiga dengan tajuk “Teknik Pengembangan Idea Penulisan Saintifik” dalam Seminar dan Bengkel Penulisan dan Penerbitan Saintifik 2022 pada pagi ini.

Menurutnya, keupayaan untuk menerbitkan artikel saintifik merupakan satu daripada kayu pengukur kejayaan seseorang penyelidik. Menulis manuskrip boleh menjadi mudah dan menyeronokkan jika dilakukan dengan cara yang betul dan formula yang teruji.

Menulis manuskrip adalah seperti menulis cerita. Untuk menjadikan cerita itu menarik, bahan yang diceritakan itu juga mestilah diolah dengan baik dan mudah difahami. Hanya dengan jalan cerita yang baik sesuatu manuskrip itu dapat menarik pembaca.

Hasil penyelidikan mestilah diterbitkan untuk dimanfaatkan oleh para ilmuan dan masyarakat. Penyelidik yang pintar jika tidak menerbitkan hasil penyelidikan, mungkin tidak diakui kesarjanaannya. Satu daripada falsafah kesarjanaan ialah hasil kajian mesti ditulis, diwasit dan akhirnya diterbitkan. Hanya dengan kaedah ini sahaja ilmu yang baharu boleh disahkan dan dapat memperkaya khazanah ilmu.

Beliau turut berkongsikan beberapa persediaan yang boleh dilakukan oleh penulis sebelum mula menulis. Antaranya termasuklah banyakkan membaca, membaca dengan kritis, memilih tempat yang sesuai untuk menulis, mengenal pasti sasaran yang hendak dicapai apabila menulis dan menulis dengan konsisten.

Pada akhir pembentangan, beliau merumuskan ucaptamanya dengan menjelaskan pengembangan idea untuk penulisan saintifik adalah melalui kolaborasi, pembacaan yang meluas, mengikuti perkembangan terkini dalam bidang dan berdisiplin dalam aktiviti penulisan. Dalam pengembangan idea penulisan saintifik, seseorang penyelidik juga perlu mengoptimumkan kekuatan cara berfikir masing-masing, sentiasa berada di hadapan dalam bidang melalui pembacaan dan sentiasa berinteraksi dengan penyelidik terkemuka yang lain.

Seterusnya, Pengarah Penerbit UPM, Universiti Putra Malaysia, Profesor Ir. Ts. Dr. Mohamed Thariq Haji Hameed Sultan membentangkan kertas kerja dengan tajuk “Penulisan Jurnal Saintifik dari Peringkat Idea hingga ke Penerbitan”. Beliau menyatakan sebelum seseorang penulis menulis sesebuah manuskrip, mereka perlu mengenal pasti enam perkara.

Fikirkan mengapakah anda ingin menerbitkan karya dan adakah boleh diterbitkan? Penulis juga hendaklah menentukan jenis manuskrip yang hendak disediakan, sama ada artikel penyelidikan, artikel ringkas ataupun ulasan artikel. Di samping itu, penulis hendaklah mengenal pasti jurnal sasaran untuk penerbitan di samping memahami etika penerbitan sesuatu karya itu.

Beliau juga berkongsikan bahawa editor jurnal biasanyan akan menyemak empat elemen utama apabila mereka menerima manuskrip daripada penulis. Elemen tersebut termasuklah kesesuaian isi kandungan mansukrip, pematuhan arahan manuskrip terhadap penerbitan dalam jurnal, kualiti keseluruhan artikel serta penggunaan bahasa yang baik.

Sementara itu, dalam kerta kerja “Aplikasi di E-Platform Digital bagi Bahan Penulisan dan Penerbitan Saintifik” yang dibentangkan oleh Pensyarah Kanan, Fakulti Farmasi, Universiti Teknologi Mara, Dr. Normala Abd Latip, beliau mengatakan media sosial memberikan ketampakan kepada individu yang tak terlihat di samping memberikan “suara” kepada pandangan yang tidak didengari.

Pengasas laman media sosial Ini Sains Beb! menerangkan media sosial memberikan jaringan yang lebih meluas dan mampu menangani jurang antara saintis dan masyarkat dalam menyebarkan hasil kajian. Rakyat Malaysia sendiri merupakan pengguna media sosial yang tertinggi di dunia. Kebanyakan rakyat Malaysia menggunakan Youtube, Whatsapp, Facebook dan Instagram.

Langkah pertama untuk berkongsikan hasil kajian menerusi media sosial adalah dengan menterjemah hasil kajian mengikut jenis media sosial, sama ada dengan penghasilan teks mudah atau melalui penghasilan video, bergantung pada medium media sosial yang digunakan.

Seterusnya, penulis dan aktivis hak cipta, Puan Nisah Haron membentangkan kertas kerja dengan tajuk “Plagiat ke Penulisan Saya?” yang mengupas isu harta intelektual dalam penulisan.

Beliau menerangkan hak cipta ialah hak kekuasaaan yang dilindungi atas sebahagian daripada hasil ciptaan seseorang pengarang. Syarat untuk mendapat hak cipta termasuklah karya asli, bahan atau rekod, jenis karya dilindungi dan pengkarya yang dikenal pasti.

Hak cipta di Malaysia melindungi karya sastera, muzik, seni, filem, rakaman bunyi dan siaran. Kesemua karya ini dilindungi dengan hak cipta tanpa mengira kualiti dan tujuan sesuatu karya itu dihasilkan.

Beliau juga mengatakan bagi mengelakkan plagiarisme dalam penulisan, penulis hendaklah menyatakan sumber penulisan tersebut. Hal ini sebenarnya menunjukkan kemampuan seseorang penulis itu untuk memproses idea luar selain menguatkan tulisan sendiri dengan sandaran kepada idea terdahulu.

Kertas kerja terakhir bagi sesi ini dibentangkan oleh Pensyarah Kanan, Fakulti Sains Gunaan, Universiti Teknologi MARA, Dr. Fatimah Salim dengan tajuk “Penulisan Saintifik di Media Sosial”. Menurutnya,

“Kaedah penyampaian konsep saintifik yang kompleks kepada istilah harian adalah bertujuan membantu saintis untuk berkongsi dapatan hasil penyelidikan kepada pelbagai pihak berkepentingan seperti orang awam dan akhbar. Selain itu, kaedah penyampaian saintifik yang ringkas boleh menjadikan sains boleh diakses oleh semua orang”

Beliau memaklumkan sekiranya seseorang itu hendak berkongsikan maklumat saintifik di media sosial, mereka perlulah menjadi diri sendiri walaupun menggunakan nama pena atau kekal sebagai tanpa nama. Di samping itu, adalah penting untuk seseorang penulis membentuk karisma diri berdasarkan ilmu dan kepakaran yang dimiliki selain menyemaikan sifat keikhlasan dan imej diri.

Sesi ketiga Seminar dan Bengkel Penulisan dan Penerbitan Saintifik 2022 ini melibatkan pembentangan satu ucaptama dan empat kertas kerja. Sesi ini dipengerusikan oleh Timbalan Pengarah, Pusat Pengurusan Penyelidikan dan Inovasi, Universiti Teknikal Malaysia Melaka, Ir. Dr. Anas Abdul Latiff.


Garnier Malaysia Lancar Program Pendidikan Sekolah di Seluruh Negara Hari Ini

Untuk mendapatkan maklumat terkini, ikuti kami melalui Telegram

Kuala Lumpur –  Majlis pelancaran program pendidikan sekolah di seluruh negara oleh Garnier Malaysia sebagai sebahagian daripada inisiatif hijaunya di bawah kempen “Green Beauty” telah diadakan di Sekolah Menengah Kebangsaan (SMK) Darul Ehsan, Selayang Baru, hari ini. Inisiatif ini merupakan antara komitmen Garnier Malaysia bagi memupuk generasi Hero Hijau melalui pendidikan.

Kempen “Green Beauty” adalah satu daripada inisiatif global Garnier Malaysia yang melibatkan pendekatan menyeluruh ke arah kelestarian. Sasaran komitmen ini menjelang tahun 2025 adalah untuk mengurangkan impak keseluruhan Garnier Malaysia terhadap alam sekitar secara menyeluruh. Inisiatif ini bagi mencapai matlamat untuk memastikan produk tidak dihasilkan daripada plastik baharu dan menukar bungkusan bagi membolehkan semua bahan boleh diguna semula, dikitar semula dan dikompos.

Garnier Malaysia juga komited dalam memastikan tapak industrinya bersifat neutral karbon menjelang tahun 2025. Garnier Malaysia juga berhasrat untuk memperkasakan 1000 komuniti melalui program Penyumberan Perpaduan.

Selain itu, bagi memperkukuh pelaksanaan inisiatif ini pada peringkat tempatan, Garnier Malaysia bekerjasama dengan Persatuan Pencinta Alam Malaysia (MNS) untuk menjalankan program pendidikan sekolah yang bermatlamat mendidik 1000 orang guru dan beribu-ribu lagi pelajar tentang kitar semula, guna semula dan cara untuk menangani pencemaran plastik. Para pelajar turut digalakkan untuk mengamalkan pengetahuan kitar semula yang dipelajari melalui tong sampah kitar semula yang disediakan oleh Garnier Malaysia.

Inisiatif ini dimulakan dengan pameran bergerak jelajah yang bersifat interaktif, dipenuhi dengan pelbagai aktiviti dan bengkel pendidikan yang menyeronokkan di Sekolah Kebangsaan Subang Bestari 2 dan SMK Seksyen 4, Bandar Kinrara. Usaha ini telah menerima banyak respons yang positif daripada pelajar dan guru.

Menurut pengasas Garnier Malaysia, Chris Chan, pencemaran plastik terus menjadi isu di Malaysia. Melalui inisiatif ini, pihak Garnier Malaysia ingin memainkan peranan sebagai sebuah jenama kecantikan yang lestari dalam mewujudkan impak ke arah kesejahteraan alam sekitar dalam jangka masa panjang. Beliau percaya terhadap kuasa pendidikan dan program pendidikan di sekolah akan dapat memupuk pencinta alam sekitar yang akan menjadi generasi Hero Hijau dan seterusnya menjadikan Malaysia sebuah negara yang lebih bersih.

Garnier Malaysia sangat berbesar hati dapat berganding bahu dengan MNS untuk melaksanakan inisiatif ini memandangkan mereka mempunyai pengetahuan dan pengalaman yang luas bagi mengukuhkan lagi pelaksanaan dan impak inisiatif ini sekali gus membolehkan kami bersama-sama mencapai matlamat yang ditetapkan.

SMK Darul Ehsan yang dikenali dengan pelaksanaan inisiatif hijau yang pelbagai dalam kalangan pelajar dan komuniti menjadi faktor utama pemilihannya sebagai tempat untuk diadakan majlis pelancaran inisiatif ini. Antara inisiatif hijau yang telah dilaksanakan di sekolah ini termasuklah membina rumah hijau, sistem tadahan air hujan, menyediakan kelas agrikultur dan hortikultur, dan hab pengumpulan untuk minyak masak serta fabrik terpakai. Sekolah ini juga dikenali dengan pelaksanaan “Eco-Brick”, yakni botol plastik diisi padat dengan sisa buangan plastik untuk digunakan sebagai bahan binaan bagi menghasilkan dinding penebat atau perabot luar.

Sementara itu, Pengarah Eksekutif Persatuan Pencinta Alam Malaysia, I.S. Shanmugaraj Subramaniam menyatakan bahawa program pendidikan sekolah di seluruh negara ini bertepatan dengan matlamat ke arah mendidik pelajar bagi mewujudkan minat mereka terhadap kitar semula dan pengurusan sisa buangan plastik. Bengkel interaktif dan menyeronokkan ini adalah satu daripada cara untuk memperkenalkan topik sebegini kepada pelajar sekolah dan MNS berasa sangat gembira dapat bekerjasama dengan Garnier Malaysia untuk merealisasikan masa hadapan yang lestari dan alam sekitar yang lebih hijau.

Garnier Malaysia dan MNS juga dalam perancangan untuk melaksanakan aktiviti pembersihan di lima buah pantai terpilih di negara ini. Aktiviti pembersihan pantai yang pertama telah diadakan pada 25 Mei 2022 yang lalu di Pantai Remis, Kuala Selangor dengan penyertaan sebanyak 80 orang peserta.

Turut hadir dalam majlis pelancaran ini ialah Timbalan Pengarah, Sektor Pengurusan Sekolah, Jabatan Pendidikan Negeri Selangor, Puan Hajah Marpuaton Sastero dan Pengurus Besar Bahagian Produk Pengguna, L’Oréal Malaysia, Puan Hanane Saidi.

Bagi mendapatkan maklumat lanjut berkenaan dengan kempen “Green Beauty” ini, sila layari www.garnier.com.my/green-beauty atau ikuti Facebook atau Instagram rasmi Garnier Malaysia.


Perihal Penanda Wacana

Kata peralihan (transition words) meliputi penanda wacana (discourse marker), kata hubung (conjunction) dan kata sendi nama (preposition).  Penanda wacana digunakan untuk menghubungkan ayat dengan ayat, perenggan dengan perenggan, petikan dengan petikan, dan sebagainya.  Sebaliknya, kata hubung digunakan untuk menghubungkan klausa dengan klausa, dan kata sendi nama digunakan untuk menghubungkan klausa dengan frasa.  Sila lihat contoh berikut:

1a.  Dia masuk ke bilik.  Kemudiannya dia tidur.

1c.  Dia masuk ke bilik dengan badan yang letih lesu.

Dalam ayat 1a, kata penanda wacana “kemudiannya” menghubungkan ayat “dia masuk ke bilik” dengan ayat “dia tidur”.  Dalam ayat 2, kata hubung setara “lalu” menghubungkan klausa “dia masuk ke bilik” dengan klausa “(dia) tidur“.  Dalam ayat 1c, kata sendi nama “dengan” menghubungkan klausa “dia masuk ke bilik” dengan frasa “badan yang letih lesu”.

Penanda wacana (discourse marker) dapat dibahagikan kepada beberapa jenis, bergantung pada maklumat dalam ayat yang dihubungkannya.  Jika penanda wacana menghubungkan ayat yang memberikan maklumat tambahan kepada ayat yang mendahuluinya, penanda wacana itu dinamakan sebagai penanda wacana tokok tambah (additive marker).   Sila lihat contoh berikut:

2a. Kita harus mengambil makanan yang seimbang.  Tambahan pula,  kita harus juga bersenam.

2b. Kita harus mengambil makanan yang seimbang.  Selain itu,  kita harus juga bersenam.

2c.Kita harus mengambil makanan yang seimbang.  Di samping itu,  kita harus juga bersenam.

Dalam kelompok ayat 2 di atas, penanda wacana “tambahan pula”, “selain itu” dan “di samping itu” merupakan penanda wacana tokok tambah.

Ada juga penanda wacana yang menghubungkan dua ayat dengan maklumat yang bertentangan, iaitu ayat yang kedua mendukung maklumat yang bertentangan atau bercanggah dengan ayat yang mendahuluinya.  Penanda wacana seperti ini dinamakan penanda wacana pertentangan (adversative marker).  Sila lihat contoh berikut:

3a.  Dia bersifat kedekut.  Sebaliknya, adiknya bersifat pemurah.

3b.  Dia bersifat kedekut.  Namun demikian, adiknya bersifat pemurah.

3c.  Dia bersifat kedekut.  Namun begitu, adiknya bersifat pemurah.

3d.  Dia bersifat kedekut.  Walau bagaimanapun, adiknya bersifat pemurah.

3e.  Dia bersifat kedekut.  Kendatipun begitu, adiknya bersifat pemurah.

3f.   Dia bersifat kedekut.  Walaupun begitu, adiknya bersifat pemurah.

3g.  Dia bersifat kedekut.  Sekalipun begitu, adiknya bersifat pemurah.

Dalam kelompok ayat 3 di atas, penanda wacana “sebaliknya”, “namun demikian”, “namun begitu”, “walau bagaimanapun”, “kendatipun begitu”, “walaupun begitu” dan “ sekalipun begitu” merupakan penanda wacana pertentangan.

Penanda wacana sebab – akibat (cause – effect marker) menghubungkan dua ayat berdasarkan hubungan sebab – akibat, iaitu ayat yang merupakan sebab sesuatu perkara disusuli oleh ayat yang merupakan akibatnya.  Sila lihat contoh berikut:

4a.  Dia pemarah.  Oleh itu, kawannya tidak ramai.

4b.  Dia pemarah.  Kerana itu, kawannya tidak ramai.

4c.  Dia pemarah.  Oleh sebab itu, kawannya tidak ramai.

4d.  Dia pemarah.  Sebagai akibatnya, kawannya tidak ramai.

4e.  Dia pemarah.  Natijahnya, kawannya tidak ramai.

4f.   Dia pemarah.  Dengan itu, kawannya tidak ramai.

4g.  Dia pemarah.  Maka itu, kawannya tidak ramai.

4h.  Dia pemarah.  Oleh hal demikian, kawannya tidak ramai.

4i.   Dia pemarah.  Ekoran daripada hal itu, kawannya tidak ramai.

4j.   Dia pemarah.  Rentetan daripada hal itu, kawannya tidak ramai.

4k.  Dia pemarah.  Memandangkan hal demikian, kawannya tidak ramai.

4l.   Dia pemarah.  Disebabkan hal demikian, kawannya tidak ramai.

Dalam kelompok ayat 4 di atas, penanda wacana “oleh itu”, “kerana itu”, “oleh sebab itu”, “sebagai akibatnya”, “dengan itu”, “maka itu”, “oleh hal demikian”, “ekoran daripada hal itu”, “rentetan daripada hal itu”, “memandangkan hal demikian”, dan “disebabkan hal demikian” merupakan penanda wacana sebab – akibat.

Penanda Wacana yang menghubungkan ayat yang menunjukkan turutan kronologi atau masa dinamakan sebagai penanda wacana turutan (continuation marker).  Sila lihat contoh berikut:

5a.  Mula-mulanya, dia masuk ke rumah.  Kemudiannya, dia bertukar baju.  Seterusnya, dia berehat.

5b.  Mula-mulanya dia masuk ke rumah.  Seterusnya, dia bertukar baju.  Akhirnya, dia berehat.

5c.  Mula-mulanya dia masuk ke rumah.  Selanjutnya, dia bertukar baju.  Seterusnya, dia berehat.

5d.  Mula-mulanya dia masuk ke rumah.  Selepas itu, dia bertukar baju.  Akhirnya, dia berehat.

5e.  Mula-mulanya dia masuk ke rumah.  Sesudah itu, dia bertukar baju.  Seterusnya, dia berehat.

5f.  Pertamanya dia masuk ke rumah.  Keduanya, dia bertukar baju.  Ketiganya, dia berehat.

5g.  Dia telah tersilap.  Sebagai langkah susulan, dia telah bermuhasabah dan bertaubat.

5h.  Mula-mula dia melawan kita. Lambat-laun dia akan mengalah juga.

Dalam kelompok ayat 5 di atas, penanda wacana “mula-mulanya”, “kemudiannya”, “seterusnya”, “akhirnya”, “selanjutnya”, “selepas itu”, “sesudah itu”. “pertamanya”, “keduanya’, “ketiganya”, “sebagai langkah susulan” dan “lambat-laun” merupakan penanda wacana turutan.

Penanda wacana rujukan (reference marker) terletak pada pangkal ayat kedua untuk merujuk kepada perkara yang diperkatakan dalam ayat yang sebelumnya.  Sila lihat contoh berikut:

6a. Disiplin murid harus dikawal.  Dalam hal ini, semua pihak harus bekerjasama.

6b.   Dunia semakin maju.  Sehubungan dengan itu, terdapat rekaan yang baharu hampir pada setiap hari.

Dalam kelompok ayat 6 di atas, penanda wacana “dalam hal ini” dan “sehubungan dengan itu” merupakan penanda wacana rujukan.

Penanda wacana penggantian (substitution marker) menggantikan subjek dalam ayat yang sebelumnya dengan kata ganti nama.  Sila lihat contoh berikut:

7a.  Ali, Ahmad dan Hasan pergi berkelah.  Mereka balik pada lewat petang.

7b.  Ponteng sekolah semakin menjadi-jadi.  Gejala ini harus ditangani.

Dalam kelompok ayat 6 di atas, penanda wacana “mereka” dan “gejala ini” merupakan penanda wacana penggantian.

Terdapat juga penanda wacana yang mengulangi maklumat pada ayat sebelumnya dengan kata yang sama, sinonim, hubungan hiponim – hipernim (kata superordinat), hubungan holonim – meronim atau kolokasi.  Penanda wacana demikian dikatakan sebagai penanda wacana leksikal (lexical marker).  Sila lihat contoh berikut:

8a.  Dia sangat peramah.  Adiknya juga peramah.

8b.  Dia sangat sopan.  Kesopanannya disenangi orang ramai.

8c.  Tempat peranginan itu cantik.  Ramai orang terpesona oleh pemandangan di pusat pelancongan itu.

8d.  Di taman itu ada teratai, melur, cempaka, kenanga dan mawar.  Semua bunga itu sangat cantik.

8e. Rumah itu mewah.  Semua tiang, dinding, lelangit dan lantai dibuat daripada bahan yang terpilih.

8f. Dia suka memancing.  Hasil tangkapannya dapat menjimatkan perbelanjaan dapur.

Dalam ayat 8a, kata “peramah” telah diulang.  Dalam ayat 8b, perulangan berlaku pada kata “sopan” yang ditambah imbuhan.  Dalam ayat 8c, “tempat peranginan” merupakan sinonim bagi “pusat pelancongan”.  Dalam ayat 8d, “teratai”, “melur”, cempaka”, “kenanga” dan “mawar” merupakan hiponim bagi hipernim (kata superordinat) “bunga”.  Bagi ayat 8e, “tiang”, “dinding”, “lelangit” dan “lantai” merupakan meronim bagi holonim “rumah”.  Bagi ayat 8f, kata “memancing” dan “hasil tangkapan” mempunyai hubungan kolokasi.

Penanda wacana penjelasan (clarification marker) menjelaskan sesuatu perkara dengan kata lain dalam ayat yang seterusnya.  Sila lihat contoh berikut:

9a.  Dia bersahsiah luhur.  Dalam kata lain, dia bersifat sopan, jujur, ikhlas dan prihatin.

9b.  Ramai orang salah faham dan salah sangka.  Sebenarnya, dia tidak bersalah.

9c.  Kita harus mengamalkan budaya membaca.  Sebagai contoh, kita boleh mewujudkan perpustakaan mini di rumah, mengunjungi pameran buku dan kedai buku, dan meminjam buku dari perpustakaan.

Dalam kelompok ayat 9 di atas, penanda wacana “dalam kata lain”, “sebenarnya” dan “sebagai contoh” merupakan penanda wacana penjelasan.

Penanda wacana penegasan (emphasis marker) menekankan sesuatu mesej yang hendak disampaikan dalam ayat seterusnya.  Sila lihat contoh berikut:

10a.  Dia merupakan kawan yang baik.  Sekurang-kurangnya, dia sedia menolong kita.

10b.  Kawasan desa itu tidaklah teruk sangat.  Setidak-tidaknya, di sana ada bekalan air paip dan bekalan kuasa elektrik.

10c.  Tiada manusia yang sempurna.  Begitu jugalah kita.

10d.  Masalah itu dapat diatasi.  Pokok pangkalnya, kita harus bekerjasama.

10e.  Usaha kita hanya sia-sia.  Tegasnya, tiada apa-apa yang kita capai setakat ini.

Dalam kelompok ayat 10 di atas, penanda wacana “sekurang-kurangnya”, “setidak-tidaknya”, “begitu juga”, “pokok pangkalnya” dan “tegasnya” merupakan penanda wacana penegasan.


Bahasa Melayu sebagai Bahasa ASEAN dan Bahasa Utama Dunia

Untuk mendapatkan maklumat terkini, ikuti kami melalui Telegram

Saranan YAB Perdana Menteri, Dató Sri Ismail Sabri Yaakob untuk mengangkat martabat bahasa Melayu sebagai bahasa rasmi kedua bagi negara ASEAN wajar disokong sebulat suara oleh Keluarga Malaysia. Bahasa Melayu telah lama diiktiraf sebagai lingua franca meskipun terdapat 84 bahasa yang dituturkan oleh pedagang yang singgah di Selat Melaka pada abad ke-15 Masihi dan abad ke-16 Masihi.

Selain itu, bahasa Melayu turut menjadi pembina tamadun suprawilayah dan supraetnik, bahasa ilmu, bahasa persuratan, bahasa pemikiran, bahasa falsafah, bahasa diplomasi dan bahasa pentadbiran malah bahasa perpaduan yang menyatupadukan semua bangsa yang berkunjung ke Selat Melaka pada zaman silam.

Kedudukan bahasa Melayu ketika itu sama tarafnya dengan bahasa Perancis atau bahasa Latin sebagai lingua franca di Eropah. Menurut Valentyn, pada abad ke-17 Masihi atau ke-18 Masihi, jika ada sesiapa di rantau tersebut yang tidak mengetahui tentang bahasa Melayu dan tidak boleh berkomunikasi dalam bahasa Melayu, maka mereka dianggap sebagai tidak berpendidikan. Daripada kenyataan Valentyn tersebut, terbuktilah bahawa bahasa Melayu telah lama mendapat pengiktirafan dan penghormatan tertinggi daripada sarjana barat.

Pada era kolonial, bahasa Melayu dikuasai dengan cemerlang oleh semua bangsa dan menjadi bahasa komunikasi di rumah kaum India dan  yang berketurunan Tionghua. Mereka fasih berbahasa Melayu dan anak-anak mereka juga mendapat skor yang tinggi dalam mata pelajaran Bahasa Melayu di sekolah.

Bahasa Melayu juga digunakan secara meluas dalam aktiviti harian seperti aktiviti sosial, sukan dan kebudayaan dalam suasana yang mesra dengan penuh rasa muhibah ketika itu. Fakta ini diperakui oleh Clough Thuraisingam, pemimpin kaum India sewaktu era kolonialisasi British dan tercatat dalam Federal Legislative Assembly Debate pada  10 Julai 1957, iaitu dalam lajur 2939.

Walau bagaimanapun, pihak British tidak menyenangi suasana tersebut kerana aspirasi British tidak akan menjadi realiti jika bahasa Melayu diutamakan. Sehubungan dengan itu, secara sistematiknya mereka telah memperkenalkan dasar multibahasa (multilingual) dan multihuruf (multiscripted)

Dasar multibahasa tersebut pada mata kasar kelihatan seolah-olah menguntungkan semua pihak, namun dasar inilah yang menyebabkan minat akan bahasa dan persuratan kebangsaan menjadi merudum dalam kalangan penutur bukan natif bahasa Melayu dalam jangka masa panjang. Etnosentrisme yang diasaskan oleh pihak kolonial British semasa era kolonialisme masih kekal dan menebal dalam kalangan segelintir individu yang bergelar Keluarga Malaysia hingga ke hari ini.

Mereka alpa bahawa bahasa Melayu telah mencipta tamadun yang agung dan ulung pada abad ke-7  Masihi kerana pada abad itu sudah ada “negara bangsa” di Palembang. Negara bangsa itu dikenali sebagai kerajaan Melayu Srivijaya. Daripada catatan I Tsing, diketahui bahawa kerajaan Melayu Srivijaya telah wujud sejak abad ke-7 Masihi dan bahasa yang digunakan untuk belajar, mengajar dan mempelajari falsafah agama Buddha pada era itu ialah bahasa K’un-lun. Bahasa K’un-lun ini dikatakan sebagai bahasa Melayu kuno oleh para pengkaji bahasa.

Bahasa Melayu turut tersebar ke seluruh pelosok dunia yang bukan melalui paksaan, peperangan atau penjajahan sebagaimana tersebarnya bahasa Portugis, bahasa Belanda dan bahasa Inggeris ke kawasan lain. Sebaliknya bahasa Melayu tersebar melalui proses berfikir dan proses sosial dan bukannya melalui proses kuasa politik.

Bahasa Melayu juga mendapat penghormatan dan pengiktirafan tertinggi pada zaman silam kerana bangsa Melayu, keturunan Tionghua dan kaum India berfikir dan bertutur dalam bahasa Melayu dengan penuh yakin. Mereka tidak terpengaruh dengan bahasa asing meskipun terdapat 84 bahasa yang dituturkan oleh pedagang dan mubaligh yang singgah di Selat Melaka ketika itu.

Kini kita memerlukan azam, iltizam, keyakinan dan semangat yang sama daripada Keluarga Malaysia untuk melonjakkan kegemilangan bahasa Melayu ke tahap yang lebih tinggi yang bukan sahaja di rantau ASEAN malah di seantero dunia. Aspirasi Perdana Menteri itu dapat direalisasikan dengan sokongan padu Keluarga Malaysia kerana bahasa Melayu telah memenuhi semua kriteria yang diperlukan bagi pengiktirafan sebagai satu daripada bahasa utama dunia.

Antara kriteria utama yang telah dipenuhi oleh bahasa kebangsaan kita untuk diiktiraf sebagai bahasa utama dunia termasuklah memiliki jumlah penutur bahasa Melayu yang lebih daripada 300 juta orang di seantero dunia. Jumlah penutur bahasa Melayu agak tinggi di rantau ASEAN dan di luar negara disebabkan oleh Kursi Pengajian Bahasa Melayu dan Kursus Bahasa Melayu yang ditawarkan di Institut Pengajian Tinggi Luar Negara. Bahasa Melayu juga diajarkan secara rasmi di institusi pendidikan di Malaysia dan menjadi bahasa rasmi di empat buah negara, yakni Malaysia, Indonesia, Brunei Darussalam dan Singapura.

Bahasa Melayu turut memiliki laras rasmi atau bahasa baku yang standard, dituturkan oleh penutur natif yang bahasa ibundanya bukan bahasa Melayu, serta digunakan sebagai bahasa perdagangan di Indonesia, Singapura, Brunei Darussalam, selatan Thailand dan selatan Filipina. Selain itu, bahasa Melayu mempunyai khazanah persuratan yang besar dalam pelbagai ilmu khususnya di universiti luar negara. Semua kriteria yang diperlukan untuk menjadi bahasa utama dunia telah dipenuhi oleh bahasa Melayu.

Sehubungan dengan itu, marilah kita bersama-sama berganding bahu dalam menzahirkan harapan dan visi Perdana Menteri Malaysia agar bahasa negara ini “Duduk sama rendah, berdiri sama tinggi” dengan bahasa utama dunia. Kita boleh mengembalikan kegemilangan yang pernah digapai oleh bahasa pertiwi pada suatu ketika dahulu jika Keluarga Malaysia yang menghuni bumi Malaysia bersikap sehati sejiwa, tekal dan kekal dalam semua kedudukan, keadaan dan berpegang teguh pada peribahasa Melayu “Di mana bumi dipijak, di situ langit dijunjung”.


Waspada dengan Fenomena Garis Badai

Petaling Jaya – Pada 1 Julai yang lalu, fenomena awan berbentuk garis panjang yang dikenali sebagai garis badai telah dikesan berlaku di sekitar Putatan dan Kota Kinabalu, Sabah. Fenomena ini telah tular dalam media sosial sehingga mencetuskan kebimbangan masyarakat.

Menerusi siaran media sosial Jabatan Meteorologi Malaysia, garis badai ialah kelompok awan ribut petir aktif yang membentuk barisan di laut dan bergerak ke daratan. Panjangnya boleh mencapai hingga beratus kilometer dan tempoh hayatnya adalah hingga beberapa jam.

Pada kebiasaannya, fenomena ini berlaku pada musim monsun barat daya dan selalu terjadi pada waktu pagi dan waktu malam. Fenomena ini biasanya berlaku di kawasan bersempadanan dengan laut seperti pantai barat Semenanjung Malaysia, barat Sabah dan Sarawak.

Antara tanda kewujudan garis badai ialah kelihatan pembentukan awan jalur tebal, kumulonimbus yang naik meninggi dan datang dari laut dan udara, kelajuan angin yang meningkat secara mendadak menjadi langkisau semasa garis badai menghampiri serta suhu turun secara mendadak.

Fenomena ini boleh menyebabkan hujan lebat dan akhirnya mengakibatkan banjir kilat yang disertai dengan angin kencang, guruh dan petir. Selain itu, fenomena ini juga berbahaya kepada operasi penerbangan, kerosakan harta benda dan kemudahan awam, malah boleh menyebabkan kecederaan dan kehilangan nyawa. Oleh itu, orang ramai dinasihatkan agar berada di tempat yang selamat, pindah ke tempat yang lebih tinggi jika banjir kilat dijangka berlaku dan tidak mengambil risiko untuk meneruskan pemanduan jika fenomena ini sedang berlaku.


CLEVER Percepat Pembangunan dan Teknologi EV Negara

Untuk mendapatkan maklumat terkini, ikuti kami melalui Telegram

Iskandar Puteri – Program Campuses for Local Electric Vehicle Expeditious Roll-out (CLEVER) yang diterajui oleh NanoMalaysia Berhad (NMB) yang akan dilaksanakan di universiti terpilih mampu mempercepat pembangunan dan teknologi kenderaan elektrik (EV) tempatan.

Menurut Menteri Sains, Teknologi dan Inovasi, YB Datuk Seri Dr. Adham Baba, program CLEVER mampu menjadi platform atau sandbox pengawalseliaan dan inovasi bagi membolehkan syarikat pemula dam inovator menjalankan ujian masa nyata berkaitan teknologi EV dalam persekitaran terkawal.

Hal ini meliputi mobiliti elektrik dua roda, stesen penukaran bateri, pembangunan penukaran kenderaan enjin pembakaran dalaman (ICE) kepada EV, penggunaan sistem autonomi dan pengecasan luar grid menggunakan tenaga boleh diperbaharui yang dilaksanakan di kawasan kampus.

Tambahnya, inisiatif CLEVER akan dimulakan di EduCity Iskandar, diikuti Universiti Tun Hussein Onn Malaysia (UTHM), Universiti Teknologi Malaysia (UTM) dan Universiti Tenaga Nasional (UNITEN).

CLEVER menyokong sasaran Dasar Automotif Nasional (NAP) 2020 untuk menyediakan kira-kira lima ribu buah stesen mengecas EV bagi mengukuhkan infrastruktur EV yang seterusnya menggalakkan untuk memiliki dan menggunakan EV sebagai pengangkutan pilihan.

“Pelibatan NMB signifikan dalam mewujudkan ekosistem kondusif yang menggalakkan bakat tempatan untuk membangunkan kecemerlangan teknologi dan memasarkan pencapaian mereka,” katanya ketika berucap dalam majlis pelancaran CLEVER.

Sementara itu, menurut Ketua Pegawai Eksekutif NMB, Dr. Rezal Khairi Ahmad, program CLEVER bukan sahaja dapat merancakkan penggunaan teknologi EV di kawasan kampus tetapi juga berupaya menangani isu seperti aspek mampu milik, bakat mahir tempatan serta sokongan teknikal, kekurangan infrastruktur terkemuka dan kebimbangan jarak melalui pendekatan terbaik.

“CLEVER juga akan memberikan pendekatan yang sangat bijak untuk Malaysia mencapai kedaulatan teknologi dan ekuiti komersial dalam sektor EV sama ada di peringkat tempatan mahu pun di peringkat serantau,” katanya lagi.

YB Datuk Seri Dr. Adham Baba merasmikan program CLEVER.


Isirung Kelapa Sawit sebagai Alternatif Makanan Ternakan Ayam

Isirung kelapa sawit berpotensi besar untuk dimajukan dan digunakan secara meluas dalam industri makanan haiwan, terutamanya ayam. Hal ini dikatakan demikian kerana isirung kelapa sawit mempunyai kelebihan dari segi kandungan khasiat yang tinggi dan kos yang rendah.

Berdasarkan kajian, penyediaan dedak untuk ternakan dengan menggunakan isirung kelapa sawit adalah lebih kompetitif berbanding dengan kaedah rumusan konvensional sedia ada. Hal ini termasuklah kelebihan dari sudut penjimatan kos yang dijangka mampu memberikan nilai tambah dan meringankan beban pengusaha industri ruminan dalam jangka masa panjang yang kini kebanyakannya mengimport makanan haiwan daripada negara luar.

Sumber isirung kelapa sawit yang banyak di negara ini seharusnya dimanfaatkan sepenuhnya bagi tujuan komersial sebagai alternatif makanan haiwan industri ruminan tempatan, terutamanya ternakan ayam yang berdepan krisis kekurangan bekalan dan kenaikan harga. Secara purata, dianggarkan sekitar 2.4 juta hingga 2.6 juta tan isirung kelapa sawit dieksport pada setiap tahun dan hanya 20 peratus daripada pengeluaran isirung kelapa sawit negara diperuntukkan untuk pasaran tempatan. Hal ini menjadikan Malaysia sebagai pengeluar isirung kedua terbesar dunia selepas Indonesia.

Isirung kelapa sawit sangat sesuai digunakan sebagai sumber makanan ayam kerana mengandungi tenaga, protein dan karbohidrat. Selain menjadi sumber makanan ayam, isirung kelapa sawit juga dapat mengurangkan kelembapan dalam najis ayam, sekali gus mengurangkan pencemaran ammonia dan lalat dari ladang ayam terbabit. Jika digunakan sebagai sumber makanan ternakan ayam telur pula, cangkerang telur akan menjadi lebih keras disebabkan oleh kandungan kalsium dan fosforus yang tinggi dalam isirung kelapa sawit.

Sumber makanan haiwan yang dicampur dengan isirung kelapa sawit juga mampu meningkatkan selera makan haiwan ternakan berdasarkan bau dan rasanya serta memperbaiki kecekapan pertukaran makanan untuk memaksimumkan kenaikan berat haiwan ternakan. Makanan yang mengandungi mikrob itu juga menjadikan haiwan lebih sihat, sekali gus mengurangkan penggunaan ubat-ubatan, mempermudah sistem penghadaman serta mengurangkan stres.

Selain itu, isirung kelapa sawit lebih digunakan sebagai sumber makanan ternakan lembu tenusu dan daging serta jarang-jarang digunakan sebagai sumber makanan ayam ternakan kerana kandungan serabut yang agak tinggi. Namun begitu, kandungan serabut dapat dikurangkan melalui penggunaan kulat Aspergilus, Trichoderma dan Rhizopus yang bertindak menghancurkan isirung kelapa sawit menerusi proses fermentasi selama tiga hari hingga empat hari. Proses fermentasi turut membantu meningkatkan kandungan protein isirung kelapa sawit.

Sebenarnya, banyak kajian dan penyelidikan telah dilakukan mengenai cara untuk mengurangkan kandungan serabut dalam isirung kelapa sawit. Antara kaedah yang paling praktikal dan kos efektif ialah dengan membuang kulit isirung kelapa sawit. Dengan memanfaatkan isirung kelapa sawit sebagai sumber makanan ternakan ayam, hal ini membantu industri ruminan berkembang tanpa perlu terus bergantung pada sumber makanan yang sebahagian besarnya diimport seperti jagung dan kacang soya yang kini mencecah nilai sebanyak empat juta tan setahun.

Kementerian Perusahaan Perladangan dan Komoditi (KPPK) sentiasa meningkatkan usaha mempromosi penggunaan isirung kelapa sawit sebagai sumber makanan ayam ternakan bagi mengawal harga dan bekalan ayam untuk tempoh jangka masa panjang. Antara punca kenaikan harga ayam adalah disebabkan oleh harga makanan ayam yang tinggi dengan peningkatan daripada RM500 kepada RM1900 untuk satu tan.

Pada masa ini, sumber makanan bijirin yang diperbuat daripada jagung dan kacang soya menghadapi kekurangan di seluruh dunia akibat perang di Ukraine dan cuaca yang tidak menentu. Malaysia mengimport sumber makanan ayam berasaskan jagung dan kacang soya disebabkan negara tidak menanam jagung dan kacang soya untuk ternakan. KPPK juga akan turut mengadakan perbincangan dengan pihak berkepentingan untuk mengkaji semula dasar eksport isirung kelapa sawit yang kini dieksport untuk industri ternakan lembu Eropah supaya lebih memihak kepada industri ayam pedaging tempatan.

KPPK juga akan bekerjasama dengan agensi berkaitan, syarikat berkaitan kerajaan dan kerajaan negeri untuk melihat dengan segera ketersediaan isirung kelapa sawit sebagai sumber makanan untuk industri ternakan ayam negara dapat dilakukan. Sebagai contohnya, kilang pemprosesan makanan haiwan ternakan berasaskan sumber alternatif isirung kelapa sawit yang bernilai RM20 juta bakal beroperasi di Bukit Kor dekat Marang, Terengganu pada hujung tahun ini. Menurut Pengerusi Jawatankuasa Pertanian, Industri Makanan Perladangan Komoditi dan Pembangunan Luar Bandar Terengganu, Dr. Azman Ibrahim, pembinaan kilang hasil kerjasama pelaburan syarikat berkaitan kerajaan negeri dan syarikat swasta itu dalam proses akhir persiapan membabitkan kelulusan pihak berkuasa tempatan. Perbincangan telah diadakan secara terperinci dengan pakar formulasi makanan untuk haiwan ternakan agar kilang ini mampu mengeluarkan sumber makanan haiwan alternatif selain penggunaan bijirin jagung dan kacang soya. Kilang ini akan menggunakan isirung kelapa sawit sebagai bahan utama makanan haiwan ternakan dan apabila beroperasi kelak, kilang ini dijangka mampu memenuhi sebanyak 80 peratus permintaan daripada penternak haiwan di negeri Terengganu.

Terengganu mempunyai sumber isirung kelapa sawit yang banyak kerana terdapat puluhan ribu hektar ladang kelapa sawit milik syarikat berkaitan kerajaan negeri seperti TDM Berhad dan Ladang Rakyat Terengganu Sdn. Bhd. Harga bagi setiap satu beg (50 kilogram) makanan haiwan ternakan ini mampu dijual lebih rendah, iaitu sekitar RM35 berbanding dengan RM70 pada masa ini. Hal ini dapat membantu penternak mendapatkan makanan haiwan dengan lebih murah sekali gus merancakkan lagi industri ternakan di Terengganu.

Selain itu, KPPK juga akan bekerjasama rapat dengan institut penyelidikan seperti universiti awam untuk melihat kaedah untuk meningkatkan lagi kualiti isirung kelapa sawit bagi menjadikannya sebagai pilihan utama sumber makanan ayam penternak ayam. Hal ini termasuklah kajian untuk mengurangkan kandungan serabut dalam isirung kelapa sawit.

Pengeluaran produk domestik berasaskan isirung kelapa sawit untuk industri ruminan negara sewajarnya diperkukuh dan usaha ini wajar disokong. Isu kenaikan harga ayam pula perlu dilihat secara holistik dalam rantaian bekalan makanan. Punca kenaikan harga ayam boleh dikaitkan dengan faktor bekalan dan permintaan di samping beberapa dimensi lain seperti dasar perdagangan, harga tenaga dan ketidakcekapan rantaian bekalan makanan. Faktor bekalan makanan yang penting termasuklah kos tenaga kerja yang tinggi dan kos makanan ayam juga perlu diteliti. Selain itu, kejatuhan nilai ringgit juga memainkan peranan dalam kenaikan harga makanan memandangkan negara mengimport makanan haiwan denga kos sebanyak RM4.6 bilion pada tahun 2020.

Dari segi permintaan pula, trend pengambilan makanan di Malaysia menunjukkan peningkatan dalam banyak variasi dan kuantiti yang bernilai tinggi serta lebih tinggi protein seperti daging ayam. Malaysia merupakan negara tertinggi penggunaan ayam per kapita selepas Amerika Syarikat dan Israel. Penggunaan per kapita ayam di negara ini adalah dalam lingkungan 47.9 kilogram. Oleh itu, sudah tiba masanya kerajaan mengambil serius tentang isu kekurangan bekalan ayam dan kenaikan harga ayam dengan melonjakkan industri isirung kelapa sawit tempatan sebagai alternatif sumber makanan kepada industri ternakan ayam selain mengurangkan kebergantungan tinggi kepada sumber makanan ayam ternakan import.


Bantut dan Malpemakanan

Untuk mendapatkan maklumat terkini, ikuti kami melalui Telegram

Pada masa ini, terdapat peningkatan tren masalah kekurangan zat makanan serta peningkatan kadar berat badan berlebihan, terutamanya dalam kalangan kanak-kanak. Secara umumnya, terdapat empat situasi malnutrisi dalam kalangan kanak-kanak, iaitu kurang berat badan (underweight), terbantut (stunting), tersusut (wasting) dan berat badan berlebihan (overweight) atau obesiti. Malaysia kini sedang berdepan dengan masalah beban berganda malpemakanan (double burden malnutrition) dalam kalangan kanak-kanak di bawah umur 5 tahun.

Di Malaysia, satu daripada lima kanak-kanak mengalami masalah bantut. Bantut merupakan keadaan yang merujuk seseorang itu mempunyai ketinggian yang rendah untuk umurnya (di bawah dua sisihan piawai dari median Standard Pertumbuhan Kanak-kanak) berdasarkan standard rujukan Pertubuhan Kesihatan Sedunia. Berdasarkan Tinjauan Kebangsaan Kesihatan dan Morbiditi (NHMS) yang dijalankan oleh Institut Kesihatan Umum, peratusan kanak-kanak terbantut menunjukkan peningkatan dari 8.9 peratus pada tahun 2006 kepada 14 peratus pada tahun 2016 bagi kanak-kanak berumur kurang daripada enam bulan. Tren peningkatan yang sama juga dilihat pada kanak-kanak berumur 12 bulan hingga 23 bulan, iaitu peningkatan daripada 8.9 peratus kepada 17 peratus, manakala dalam kalangan kanak-kanak di bawah umur lima tahun, berlaku peningkatan dari 17.5 peratus kepada 20.5 peratus. Tinjauan NHMS terkini pada tahun 2019 melaporkan peratus terbantut dalam kalangan kanak-kanak di bawah umur lima tahun telah meningkat kepada 21.8 peratus.

Antara faktor yang menyumbang kepada masalah bantut dalam kalangan kanak-kanak ialah kekurangan nutrisi, termasuklah diet yang tidak dipelbagai, nutrisi dan kesihatan ibu hamil yang lemah, amalan pemakanan bayi dan kanak-kanak yang tidak mencukupi, peningkatan kadar penyakit berjangkit dan kelemahan dalam amalan penyusuan susu ibu.

Bantut mempunyai implikasi jangka panjang terhadap kehidupan individu dan masyarakat. Bantut boleh meningkatkan risiko mortaliti  dan morbiditi disebabkan oleh kekurangan zat makanan yang kronik dalam jangka masa panjang. Kanak-kanak terbantut akan mengalami gangguan pertumbuhan fizikal, sistem imuniti yang rendah, penurunan kognitif, mudah dijangkiti penyakit, pencapaian akademik menurun, mengurangkan produktiviti, dan menyumbang kepada penyakit kronik ketika dewasa nanti.

Bantut juga dikaitkan dengan sasaran pemakanan global yang lain, iaitu anemia pada wanita dalam umur reproduktif, berat pada waktu lahir yang tidak mencukupi, berat badan berlebihan pada waktu kanak-kanak, penyusuan susu ibu secara eksklusif, dan kejadian susut. Susut juga adalah disebabkan oleh faktor yang sama yang menyumbang kepada bantut.

Selari dengan Rancangan Malaysia Ke-12, satu daripada usaha murni kerajaan dalam menangani isu bantut dalam kalangan kanak-kanak ialah merangka beberapa strategi yang digariskan dalam Dasar Pemakanan Kebangsaan Malaysia 2.0 melalui pelaksanaan Pelan Tindakan Pemakanan Malaysia 2016 — 2025. Antara strategi yang digariskan adalah memperkukuh strategi pemakanan untuk kanak-kanak dan wanita dalam umur reproduktif,  intervensi pemakanan untuk kumpulan rentan di samping memastikan sekuriti makanan dan pemakanan untuk semua.

Baru-baru ini, Kementerian Kesihatan Malaysia (KKM) telah melancarkan Program Media #AnakMalaysiaSihat sebagai satu daripada advokasi yang dijalankan bagi menangani masalah bantut dalam kalangan kanak-kanak. Dalam usaha untuk menangani masalah bantut, KKM telah menyediakan pelan strategik yang akan dilaksanakan dalam tempoh lapan tahun. Kumpulan sasar bagi strategi ini termasuklah ibu bapa, pengasuh, ahli keluarga, guru, majikan, rakan dan komuniti.

Program Media #AnakMalaysiaSihat juga mengetengahkan mesej seribu hari pertama kehidupan sebagai pencegahan masalah bantut dengan amalan pemakanan sihat. Seribu hari pertama kehidupan merupakan tempoh yang bermula daripada awal kehamilan sehinggalah anak yang dilahirkan itu berumur dua tahun. Dalam tempoh ini, keadaan mental dan fizikal anak-anak berkembang secara maksimum. Secara terperinci, tempoh ini dibahagikan kepada beberapa bahagian, bermula daripada prakehamilan, kehamilan, kelahiran, tahun pertama dan tahun kedua.

Secara umumnya, tempoh seribu hari pertama adalah amat penting bagi penjagaan kesihatan dan pemakanan yang sempurna untuk ibu dan anak. Tempoh ini juga merupakan masa keemasan bagi anak dari segi pertumbuhan otak, organ penting seperti organ metabolik, perkembangan dan kematangan sistem saluran cerna semasa tempoh awal kehamilan (12 minggu), perkembangan kognitif dan kecerdasan, sistem ketahanan badan dan kekebalan serta komposisi tubuh dan otot.

Amalan pemakanan sihat adalah penting sebagai persediaan bagi ibu dalam merancang kehamilannya. Status kesihatan dan pemakanan wanita sebelum hamil akan mempengaruhi kesihatan semasa hamil dan bayi dalam kandungan. Fasa kehamilan yang lebih sihat dapat dilalui oleh seseorang ibu jika isu kesihatan dan pemakanan seperti kekurangan nutrisi, masalah anemia, obesiti, penyakit kronik dan lain-lain dapat dikenal pasti dengan lebih awal. Persediaan prakehamilan antara tiga bulan hingga enam bulan sebelum hamil adalah sangat penting bagi memastikan status kesihatan diri adalah dalam keadaan yang baik dan keperluan nutrisi telah dipenuhi. Amalan pemakanan sihat perlu diteruskan sepanjang tempoh kehamilan bagi memastikan ibu mendapat cukup nutrisi dari tempoh kehamilan bermula daripada trimester pertama hingga trimester ketiga.

Seterusnya, amalan penyusuan susu ibu kepada bayi secara eksklusif dalam tempoh enam bulan pertama kehidupan dan pemberian makanan pelengkap yang mencukupi selain meneruskan penyusuan susu ibu sehingga berumur 24 bulan merupakan kunci utama bagi pertumbuhan kanak-kanak yang optima. Pemakanan yang seimbang, berkhasiat, pelbagai dan mencukupi perlu diberikan kepada kanak-kanak untuk memastikan perkembangan otak dan pertumbuhan fizikal yang baik.

Sebagai kesimpulannya, isu bantut dalam kalangan kanak-kanak di Malaysia perlu diberikan perhatian sewajarnya dan ditangani dengan segera. Usaha dan advokasi secara berterusan kepada golongan berisiko perlu diberi perhatian sewajarnya oleh pelbagai pihak. Hal ini termasuklah peranan ibu bapa dan penjaga yang perlu memastikan amalan penyusuan susu ibu dan pemakanan sihat dalam kalangan bayi dan kanak-kanak tidak diabaikan.

Penulis ialah Pegawai Sains (Pemakanan) di Kementerian Kesihatan Malaysia.


Sambutan Hari Asteroid Antarabangsa 2022 Tarik Minat Generasi Muda Menerokai Bidang Astronomi

Hari Asteroid Antarabangsa merupakan program kesedaran global Pertubuhan Bangsa-Bangsa Bersatu yang memberikan inspirasi, mendidik dan menggalakkan pelibatan pelbagai lapisan masyarakat dunia untuk mengetahui kebaikan dan keburukan asteroid. Sambutan ini diraikan pada 30 Jun setiap tahun bersempena dengan hari memperingati kesan hentaman asteroid terbesar yang berlaku pada tahun 1908 di Tunguska, Siberia, Rusia.

Pelbagai aktiviti interaktif telah diadakan bersempena dengan sambutan Hari Asteroid Antarabangsa 2022 untuk menarik minat pelbagai lapisan masyarakat terhadap asteroid. Sehubungan dengan itu, peranan Planetarium Negara sebagai National Outreach Coordinator, International Astronomical Union untuk Malaysia amat mengalu-alukan badan kerajaan, pihak swasta, universiti, sekolah, badan bukan kerajaan, orang perseorangan, dan rakan strategik Planetarium Negara untuk menyertai dan mempromosikan program sambutan Hari Asteroid Antarabangsa 2022. Planetarium Negara menghargai dan meraikan sambutan Hari Asteroid Antarabangsa 2022 yang dijalankan oleh semua organisasi di seluruh Malaysia untuk tujuan pelaporan dan promosi.

Pelancaran sambutan Hari Asteroid Antarabangsa 2022 Peringkat Kebangsaan telah diadakan pada 30 Jun 2022 menerusi siaran langsung Facebook rasmi Planetarium Negara. Pelancaran ini telah memberikan inspirasi kepada rakyat Malaysia dan masyarakat di seluruh dunia dalam memperingati kesan hentaman asteroid terbesar yang menjadi sejarah dunia.

Media sosial seperti Facebook Planetarium Negara merupakan medium penting yang digunakan untuk memberikan pengetahuan kepada rakyat Malaysia berkaitan dengan Hari Asteroid Antarabangsa. Generasi muda di Malaysia kini diharapkan dapat menceburkan diri dalam kerjaya bidang angkasa. Lebih membanggakan apabila rakyat Malaysia dan generasi muda di Malaysia pada masa ini dapat mengetahui kepentingan bidang angkasa dan penyelidikan bidang angkasa di Malaysia.

Sambutan Hari Asteroid Antarabangsa 2022 diserikan dengan tayangan video asteroid secara langsung yang memaparkan perkembangan dan fakta menarik berkaitan dengan asteroid. Pada asasnya, asteroid merupakan saki-baki batuan yang tidak berjaya membentuk planet. Kebanyakan asteroid berada di orbit masing-masing. Terdapat asteroid yang dikategorikan sebagai Near Earth Asteroid (NEA), yakni asteroid dengan orbit yang lebih dekat dengan bumi jika dibandingkan dengan matahari.

Sementara itu, asteroid yang berdiameter lebih daripada satu meter dikenali sebagai Potentially Hazardous Asteroid (PHA). PHA ini berlaku apabila orbit NEA berlanggar dengan bumi dan menyebabkan kerosakan. Keadaan orbit asteroid yang bersilang dengan orbit bumi merupakan faktor asteroid berpotensi menghentam bumi. Hal ini jelas menunjukkan bahawa daya tarikan graviti bumi yang besar menyebabkan bumi sering menjadi sasaran objek lain di angkasa.

Fakta menarik lain tentang asteroid ialah kehadiran planet Musytari yang dapat mengurangkan risiko pelanggaran asteroid dengan bumi disebabkan oleh tarikan gravitinya yang tinggi. Lingkaran asteroid terletak di antara planet Marikh dengan planet Musytari. Namun begitu, ketidakseimbangan graviti antara planet Marikh dengan planet Musytari menyebabkan asteroid terpelanting keluar daripada lingkaran asteroid.

Di samping itu, penemuan asteroid telah ditemui oleh ahli astronomi dengan menggunakan teleskop untuk mencari objek yang bergerak relatif. Ahli astronomi telah menggunakan teleskop untuk mengambil gambar bahagian langit berulang kali selama beberapa jam atau beberapa hari. Pergerakan asteroid, planet dan komet telah menyebabkan perubahan kedudukan objek dari satu gambar ke satu objek yang lain. Sebagai contohnya, ahli astronomi dan ahli matematik terkenal Itali, Giuseppe Piazzi merupakan orang pertama yang menemui asteroid pada tahun 1801 menerusi penemuan objek kecil dengan diameter 965 kilometer (600 batu) antara orbit Marikh dengan orbit Musytari.

Secara keseluruhannya, paparan demi paparan fakta menarik berkenaan dengan asteroid bersempena dengan sambutan Hari Asteroid Antarabangsa 2022 yang ditayangkan dapat mengukuhkan penyelidikan asteroid seiring dengan langkah untuk menarik minat generasi muda kini menerokai bidang astronomi pada masa akan datang.


Lima Negara ASEAN Komited Cegah Pencemaran Jerebu Merentas Sempadan

Untuk mendapatkan maklumat terkini, ikuti kami melalui Telegram

Putrajaya – Lima negara ASEAN telah menyatakan komitmen berterusan dalam mencegah dan menangani pembakaran terbuka khususnya melibatkan hutan, ladang dan tanah gambut yang menjadi punca utama jerebu merentas sempadan.

Lima negara tersebut ialah Brunei Darussalam, Indonesia, Malaysia, Singapura dan Thailand yang merupakan ahli jawatankuasa dalam Mesyuarat Technical Working Group dan Sub-Regional Ministerial Steering Commitee (MSC) Ke-23 berkaitan Pencemaran Jerebu Merentas Sempadan yang bermula semalam bagi membincangkan strategi pencegahan dan mitigasi pencemaran jerebu merentas sempadan.

Mesyuarat yang diadakan secara dalam talian melalui persidangan video itu dipengerusikan oleh Menteri Alam Sekitar dan Air, YB Dato’ Sri Tuan Ibrahim Tuan Man yang mewakili Malaysia sebagai tuan rumah pada tahun ini dengan pelibatan Menteri Alam Sekitar dan wakil daripada lima buah negara di selatan rantau ASEAN.

Dalam kenyataan media oleh Menteri Alam Sekitar dan Air yang dikeluarkan pada petang ini, tiada sebarang insiden jerebu merentas sempadan berlaku di selatan rantau ASEAN sejak tahun 2020 hingga sekarang disebabkan oleh cuaca yang lembap dan taburan hujan yang berada pada paras hampir normal.

Berdasarkan laporan ASEAN Specialised Meteorological Centre, rantau ASEAN dijangka mengalami suhu panas melebihi paras normal sekitar bulan Julai hingga bulan Oktober pada tahun ini. Namun begitu, fenomena El-Nino yang menyebabkan cuaca yang lebih panas dan kering dijangka tidak berlaku.

Walau bagaimanapun, bagi memantapkan kesiapsiagaan menghadapi sebarang kemungkinan cuaca luar jangka, pelbagai program, projek dan aktiviti berkaitan pencegahan kebakaran tanah gambut, pembangunan kapasiti negara MSC dan rantau ASEAN berkaitan pemantauan cuaca, titik panas, jerebu serta pemadaman kebakaran telah dirangka dalam mesyuarat ini.

Sejak tahun 2003, Jabatan Meteorologi Malaysia telah membekalkan maklumat amaran kebakaran hutan dan tanah gambut melalui Fire Danger Rating System kepada semua negara ASEAN. Inisiatif ini akan diteruskan dengan beberapa penambahbaikan termasuklah produk baharu ramalan kebakaran yang akan dilaksanakan pada penghujung tahun ini.

Dalam mesyuarat tersebut, delegasi Malaysia diketuai oleh Timbalan Menteri Alam Sekitar dan Air, YB Dato’ Mansor Haji Othman dan disertai oleh pegawai kanan Kementerian Alam Sekitar dan Air, Kementerian Luar Negeri, Kementerian Tenaga dan Sumber Asli, Jabatan Alam Sekitar, Jabatan Meteorologi Malaysia, Jabatan Peguam Negara dan agensi lain yang berkaitan.


Teknologi Pemangkin Utama Bandar Mampan dan Pintar

Cyberjaya – Majlis pemeteraian kerjasama telah diadakan antara Pertubuhan Bandar Mampan dan Pintar Malaysia (MSCA) dengan empat organisasi, iaitu Malaysian Research for Technology and Innovation (MRANTI), Technology Depository Agency Berhad (TDA), Malaysia Industry Forward Association (MIFA) dan Malaysian Photovoltaic Industry Association (MPIA) dalam usaha untuk mentransformasikan sosioekonomi negara melalui program Bandar Pintar.

Empat bidang kerjasama yang telah dikenal pasti ialah National Technology & Innovation Sandbox (NTIS) Smart Cities Sandbox antara MSCA dengan MRANTI, Inisiatif Bandar Pintar dan Program Kerjasama Industri (ICP) antara MSCA dengan TDA, Teknologi dan Perkongsian Pengetahuan dan Pembangunan Industri antara MSCA dengan MIFA serta Teknologi Tenaga Boleh Diperbaharui dan Perkongsian  Pengetahuan serta Pembangunan Industri antara MSCA dengan MPIA.

Semua kolaborasi ini memberikan penekanan terhadap kerjasama perkongsian teknologi dan pengetahuan, penyediaan nasihat teknikal dan bukan teknikal serta pembangunan industri ke arah bandar mampan dan pintar. Kumpulan Industri-Kerajaan bagi Teknologi Tinggi Malaysia (MIGHT) selaku sekretariat tetap MSCA sentiasa berusaha untuk merealisasikan program Bandar Pintar di seluruh negara.

Timbalan Menteri Sains, Teknologi dan Inovasi, YB Datuk Haji Ahmad Amzad Hashim berkata semua kerjasama ini membolehkan teknologi baharu diuji dalam persekitaran sebenar selain menerima kemudahan kawal selia dan pembiayaan sebelum dibawa ke dalam pasaran dan disebarkan ke seluruh negara. Menurutnya lagi,

Saya optimis kerjasama yang dimeterai merupakan usaha yang berkesan dalam mencapai objektif untuk mengukuh pelibatan penggiat industri dan sektor kerajaan dalam merealisasikan agenda pembangunan mampan dan bandar pintar negara pada masa hadapan.

Tambahnya, Kementerian Sains, Teknologi dan Inovasi (MOSTI) menghargai dan mengalu-alukan inisiatif sebegini selari dengan tanggungjawab kementerian dalam memperkukuh peranan serta sumbangan teknologi dan inovasi terhadap agenda pembangunan mampan serta bandar pintar negara.

Pelaksanaan konsep Bandar Pintar dicetuskan untuk memudahkan pengurusan sumber dan alam bina yang lestari dan mesra pengguna. Konsep ini bermatlamat untuk mewujudkan bandar yang sesuai didiami, bekerja dan beriadah dengan kualiti hidup dan kesejahteraan yang tinggi selain berpotensi menghasilkan keuntungan kewangan.

Kepentingan menjadikan negeri di Malaysia sebagai Bandar Pintar turut diberikan keutamaan dalam Rancangan Malaysia Ke-12, selari dengan hasrat dan tanggungjawab MOSTI dalam memperkukuh peranan serta sumbangan teknologi terhadap agenda pembangunan mapan negara.


Jermang Keluli Bahan Turapan Alternatif Lestari

Untuk mendapatkan maklumat terkini, ikuti kami melalui Telegram

Bahan buangan merupakan hasil bahan sampingan yang terdiri daripada sisa perindustrian, komersial dan hasil aktiviti perobohan dan pemusnahan bangunan. Bahan ini terdiri daripada bahan yang sudah tidak bernilai dan memerlukan pelaksanaan serta pengurusan yang efektif untuk penggunaan semula atau kitar semula bahan tersebut sebagai bahan yang memberikan nilai tambah yang baik. Kaedah ini menyebabkan kebergantungan pada penggunaan bahan semula jadi semata-mata dapat dapat dijaga dan dihadkan.

Bahan keluli merupakan satu daripada bahan buangan yang paling banyak dikitar semula di dunia untuk penggunaan sektor kejuruteraan jalan. Keperluan penggunaan bahan keluli di India menunjukkan berlakunya peningkatan seperti yang direkodkan pada tahun 2013. Pada tahun berkenaan, pengeluaran bahan keluli adalah sebanyak 99 juta tan dan telah meningkat kepada 125 juta tan pada tahun 2016. Sementara itu,  negara China telah merekodkan pengeluaran bahan utama keluli dan bahan sampingan keluli, iaitu jermang keluli masing-masing sebanyak 626.7 juta tan dan 90 juta tan pada tahun 2010. Pengeluaran jermang keluli secara tahunan di China mencapai sehingga 100 juta tan setahun tetapi kadar penggunaannya hanyalah sekitar 29.5 peratus sahaja.

Secara umumnya, pengeluaran tiga tan keluli akan menghasilkan sebanyak satu tan jermang keluli. Penggunaan jermang keluli banyak digunakan dalam pembinaan jalan raya, pengeluaran simen, guna semula dan pertanian. Penggunaan jermang keluli yang berkesan memberikan alternatif yang praktikal dalam melestarikan bahan secara penggunaan yang maksimum di samping meminimumkan bahan lupus di tapak pelupusan dan penyimpanan stok sementara.

Jermang keluli dihasilkan dalam industri metarlugi melalui proses pembuatan bahan keluli. Terdapat dua kumpulan jermang yang utama, iaitu jemang relau keluli dan jermang relau bagas. Jermang relau keluli dihasilkan dalam proses mencair semasa pembuatan keluli daripada logam panas  dengan suhu kira-kira 1600 darjah Celsius. Jermang keluli yang terhasil daripada proses ini adalah sebanyak 15 peratus hingga 20 peratus bersamaan dengan unit keluli. Jermang relau keluli terdiri daripada tiga jenis proses pembuatan, iaitu relau oksigen bes (BOF), relau arka elektrik (EAF) dan keluli centong (LS). Sementara itu, jermang relau bagas dihasilkan daripada proses peleburan bijih besi dan batu kapur atau dolomit. Jermang relau bagas merupakan bahan berasaskan kapur yang mempunyai nilai pH lebih besar daripada tujuh.

Penghasilan jermang keluli telah memberikan potensi kekuatan fizikal yang baik. Bahan jermang keluli daripada keluaran pembuatan BOF dan EAF menunjukkan penggunaannya sangat berjaya dalam kerja pembinaan kejuruteraan awam. Penggunaan jermang keluli sebagai bahan binaan kerja kejuruteraan awam seperti bahan dalam simen, bahan pengisi dan aplikasi umum telah digunakan secara efektif dan mendapat permintaan yang tinggi.

Sementara itu, pelbagai faedah diperolehi apabila jermang keluli digunakan sebagai bahan binaan alternatif secara teknikal dan kepada alam sekitar. Jermang keluli telah digunakan secara meluas dalam pembinaan jalan raya kerana mempunyai sifat kekerasan yang sama atau lebih baik daripada agregat kasar semula jadi. Penggunaan jermang keluli sebagai agregat dalam pembinaan jalan raya memberikan kelebihan dari sudut guna semula bahan dan persekitaran. Penggunaan jermang keluli sebagai pengganti agregat kasar memberikan prestasi pencirian kualiti dan sifat teknikal yang lebih baik berbanding dengan penggunaan hanya agregat semula jadi dalam kerja pembinaan turapan struktur tapak jalan.

Selain dalam pembinaan jalan raya, sifat jermang keluli yang mempunyai rintangan geseran dan lelasan yang tinggi turut digunakan secara meluas dalam pembinaan tempat letak kereta yang memerlukan rintangan haus yang tinggi. Di samping itu, sifat jermang keluli dengan ketumpatan dan kekerasan yang tinggi telah menyumbang kepada kesesuaian penggunaan bahan berkenaan dalam kerja pembinaan turapan struktur tapak jalan. Penggunaan jermang keluli memberikan nilai kekuatan ikatan yang lebih baik berbanding daripada agregat basalt dan granit.

Menurut Peraturan Kualiti Alam Sekitar Malaysia, buangan berjadual jermang keluli diklasifikasikan sebagai sisa tidak berbahaya yang boleh dilupuskan ke tapak pelupusan. Walau bagaimanapun, pelupusan jermang keluli ini memerlukan kawasan pelupusan besar yang agak tidak ekonomi untuk dijalankan. Penggunaan semula sisa jermang keluli yang optimum akan memastikan penggunaan tapak pelupusan dapat dikurangkan.

Kaedah pembinaan turapan struktur jalan dipengaruhi oleh pelbagai faktor yang membuatkan jalan yang dibina berkualiti dan mempunyai jangka hayat yang lama. Oleh sebab itu, penilaian yang lengkap mengikut keperluan pembinaan pada setiap lapisan turapan jalan perlulah dinilai bagi memastikan pembinaan turapan struktur jalan yang baik dapat dihasilkan. Beberapa faktor penting bahan mempengaruhi kelakuan agregat dalam pembinaan turapan struktur tapak jalan. Antara faktor yang perlu diambil kira termasuklah elemen minerologi bahan, penggredan bahan agregat dan tekstur bahan agregat yang digunakan. Peningkatan jangka hayat pembinaan lapisan turapan pula akan mengurangkan kos penyelenggaraan dan mencegah daripada pembinaan semula turapan struktur tapak jalan.

Elemen mineralogi memainkan peranan dalam sifat kelakuan agregat. Kehadiran unsur sebatian yang boleh menganggu kestabilan turapan dengan kehadiran unsur agregat yang tidak diperlukan boleh mengakibatkan berlakunya penggeledakan, pengampulan dan kemerosotan turapan. Elemen mineralogi juga merupakan satu daripada faktor yang mempengaruhi sifat permukaan turapan yang dihasilkan bergantung pada jenis agregat yang digunakan. Penggunaan jermang keluli amat berpotensi untuk digunakan sebagai bahan agregat kerana ciri-cirinya yang hampir sama dengan agregat konvensional granit.

Agregat yang baik ditakrifkan sebagai agregat yang mempunyai saiz partikel dan penggredan yang betul, kuat dan tahan lasak. Agregat yang baik terdiri daripada agregat bersudut, permukaan agregat bersih dan permukaan agregat kasar. Permukaan agregat yang bersih merujuk keadaan agregat yang tidak terganggu dengan kehadiran debu (butiran halus) yang tidak diperlukan.

Klasifikasi penggredan agregat dan julat keperluan saiz piawai agregat menentukan kekuatan dan ketahanan analisis mekanikal agregat untuk digunakan dalam kerja pembinaan dan penyelenggaraan pelbagai jenis turapan jalan. Dengan itu, keperluan ini menggambarkan perlunya penggredan saiz agregat untuk pelbagai julat antara agregat kasar dengan agregat halus disediakan mengikut penggunaannya seperti yang ditetapkan oleh piawaian.

Kehadiran debu pada permukaan bahan yang terkawal dan memenuhi keperluan piawaian membantu mengurangkan sifat rintangan terhadap haus pada permukaan bahan. Penggunaan bahan agregat kasar dan agregat halus atau gabungannya pada lapisan tapak jalan atau sub tapak akan dapat menyokong kestabilan dan kerintangan pembinaan turapan struktur jalan yang diperlukan.

Sementara itu, faktor tekstur bentuk, sudut dan permukaan agregat merupakan ciri penting yang mempengaruhi kestabilan, rintangan, saling kunci dan perpaluhan agregat. Semua ciri ini merupakan elemen asas yang menyumbang kepada keupayaan struktur dan kapasiti pembinaan turapan struktur jalan yang baik. Terdapat kemungkinan berlakunya keadaan seperti beberapa jenis kegagalan jalan jika permukaan turapan tidak mencapai keperluan yang dikehendaki. Perubahan sifat lapisan asas turapan agregat yang disebabkan oleh fenomena berlakunya interaksi antara lapisan permukaan, lapisan tapak asas dan lapisan subgred akibat pembebanan lalu lintas boleh memberikan kesan kepada berlakunya kegagalan keretakan lesu dan perpaluhan pada agregat.

Permukaan campuran bahan yang bertekstur kasar dan halus dianggap saling melengkapi dari segi agihan penggredan yang pelbagai dan mempunyai potensi campuran yang baik dengan kehadiran sifat geseran dalaman yang menghasilkan ikatan mencukupi di antara bahan campuran. Tekstur permukaan memberikan kesan secara langsung kepada ketahanan permukaan turapan melalui impak tayar yang bertindak pada permukaan dan memberikan keselamatan kepada pemanduan, terutamanya pada pergerakan lalu lintas yang laju. Tekstur permukaan turapan juga bergantung pada bentuk dan penggredan agregat. Agregat jermang keluli yang mempunyai permukaan tekstur yang kasar dan partikel bersudut yang dimiliki oleh jermang keluli adalah lebih baik berbanding dengan keadaan partikel bulat agregat konvensional.

Penggunaan jermang keluli yang telah meluas dalam pembinaan kejuruteraan sebagai bahan agregat dan asas bahan berbutir telah memungkinkan bahan ini untuk digunakan dalam kerja pembinaan turapan struktur jalan. Alasan utama yang menyebabkan penggunaannya yang masih berada dalam skala yang rendah adalah disebabkan oleh kurangnya maklumat dan bimbingan penggunaannya secara khusus.

Penggunaan agregat jermang keluli merupakan sebahagian daripada penyelesaian isu pemeliharaan dan pemuliharaan alam sekitar dan sistem ekologi. Keadaan ini juga memberikan alternatif dan kepelbagaian kelebihan dalam membantu mengurangkan penggunaan guna tebus tanah, mengurangkan penggunaan tenaga dan melindungi alam sekitar daripada kemungkinan berlakunya kesan pencemaran. Di samping itu, penggunaan bahan kitar semula juga dapat menguranglan kebergantungan penggunaan bahan semula jadi yang tidak terkawal.

Dr. Ahmad Yusri Mohamad adalah pensyarah di Jabatan Kejuruteraan Awam, Politeknik Sultan Haji Ahmad Shah (POLISAS), Pahang.

Prof. Madya Ts. Ir. Dr. Nur Izzi Md Yusoff adalah pensyarah di Jabatan Kejuruteraan Awam, Universiti Kebangsaan Malaysia (UKM), Selangor.


Teknologi Moden Meningkatkan Produktiviti Hasil Pertanian

Untuk mendapatkan maklumat terkini, ikuti kami melalui Telegram

Putrajaya – Jabatan Pertanian Malaysia (DOA) telah menganjurkan Simposium Kejuruteraan Pertanian 2022 pada 5 Julai 2022 hingga 6 Julai 2022 di Dewan Raflesia, Hotel Palm Garden, Putrajaya. Simposium yang berlangsung selama dua hari tersebut bertemakan “Revolusi Teknologi Kejuruteraan Pertanian ke Arah 4IR” yang bertujuan untuk berkongsi kepakaran teknologi kejuruteraan pertanian selain membentuk jaringan strategik dengan pemain industri yang berkaitan.

Menteri Pertanian dan Industri Makanan, YB Datuk Seri Dr. Ronald Kiandee menyatakan bahawa selaras dengan teras utama Dasar Agromakanan Negara 2021-2030 (DAN 2.0), penerimagunaan teknologi Revolusi Perindustrian Keempat (4IR) melalui pemodenan dan pertanian pintar amat penting bagi meningkatkan produktiviti hasil pertanian dan seterusnya menjamin sekuriti makanan negara.

Penggunaan teknologi moden seperti dron, sensor, robotik, Internet Benda (loT), dan Teknologi Pertanian Tepat menjadi elemen penting dalam kejuruteraan pertanian bagi meningkatkan produktiviti sistem makanan negara.

Menurut beliau lagi, Kementerian Pertanian dan Industri Makanan (MAFI) mengalu-alukan penyertaan syarikat pembekal teknologi untuk turut menyumbang kepakaran dalam usaha mentransformasikan industri agromakanan negara.

Kajian penyelidikan dan pembangunan teknologi dalam sektor agromakanan juga sedang giat dijalankan bukan sahaja oleh agensi kerajaan, malah melibatkan inisiatif daripada pihak swasta termasuklah pemain industri dan pembekal teknologi.

Sementara itu, Ketua Pengarah Pertanian, YBhg. Dato’ Zahimi Hassan menyatakan bahawa DOA telah menjalinkan kerjasama strategik bersama-sama pihak swasta melalui Participatory Observation (PO) atau pemerhatian teknologi terpilih di lapangan bagi menentusahkan keberkesanan teknologi yang ditawarkan oleh penyedia teknologi sebelum dihebahkan kepada golongan sasar.

Dalam majlis yang sama, YB Datuk Seri Dr. Ronald Kiandee juga telah melancarkan penerbitan buku Kompilasi Inovasi Bahagian Kejuruteraan Pertanian 2016–2020 yang mengumpulkan kesemua produk inovasi kejuruteraan pertanian dari tahun 2016 hingga tahun 2020 yang telah direka cipta oleh pegawai dan kakitangan DOA, khususnya daripada Bahagian Kejuruteraan Pertanian. Buku ini menyediakan maklumat keterangan ringkas berkenaan dengan projek inovasi, kelebihan produk, spesifikasi, dan kos inovasi yang telah dihasilkan pada tahun tersebut termasuklah berkaitan dengan jentera, mesin dan peralatan.

Turut hadir dalam majlis perasmian itu ialah Ketua Setiausaha MAFI, YBhg. Dato’ Haslina Abdul Hamid dan Timbalan Ketua Setiausaha (Dasar) MAFI, Puan Azah Hanim Ahmad.


Awasi Pendedahan Skrin Berpanjangan

Teknologi digital merupakan penyimpanan, penjanaan atau pemprosesan data melalui penggunaan peranti elektronik. Terdapat pelbagai jenis peranti elektronik dengan sambungan Internet yang memudahkan komunikasi dan interaksi secara maya, terutamanya di platform media sosial. Beberapa jenis skrin peranti elektronik yang biasa digunakan dalam kehidupan seharian seperti telefon pintar, komputer tablet, komputer riba, televisyen, jam pintar dan papan iklan digital.

Kecanggihan skrin kini dapat dilihat pada fungsinya yang pelbagai, kandungan media yang bervariasi, kepelbagaian medium untuk mencari informasi dan sebagainya. Penggunaan skrin yang interaktif memberikan pengalaman yang menarik kepada pengguna seperti membolehkan komunikasi dengan individu lain seperti dalam permainan video. Saiz peranti digital yang semakin canggih juga memudahkan para pengguna untuk membawa peranti digital mereka ke mana-mana sahaja pada bila-bila masa.

Sebaik sahaja negara ini dilanda pandemik COVID-19, arahan sekatan pergerakan telah dijalankan. Kebanyakan individu terpaksa bekerja dari rumah, pelajar tidak dapat menghadiri sesi persekolahan, taman permainan menjadi sunyi sepi, jalan raya menjadi lengang dan terdapat juga sebilangan rakyat Malaysia yang terkandas di negara jiran. Hal ini menjadikan orang ramai lebih bergantung pada peranti digital yang mempunyai pelbagai fungsi, terutamanya sebagai medium pembelajaran, membeli-belah, melaksanakan pelbagai jenis kerja, mengadakan perbincangan, sumber hiburan dan bersosial secara dalam talian. Menurut Tinjauan Pengguna Internet oleh Suruhanjaya Komunikasi dan Multimedia Malaysia (SKMM), pengguna Internet di Malaysia telah bertambah daripada 84.7 peratus pada tahun 2018 kepada 88.7 peratus pada tahun 2020. Pandemik COVID-19 juga telah mengukuhkan lagi platform digital sebagai satu-satunya cara untuk orang ramai mengekalkan hubungan sosioemosi.

Oleh sebab wujudnya pelbagai jenis skrin dan masa penggunaannya yang semakin panjang, konsep screenome telah pun dilahirkan. Screenome merupakan rekod pengalaman seseorang individu yang diwakili sebagai turutan skrin yang dilihat dan interaksi antara skrin dengan orang ramai dari semasa ke semasa. Konsep ini membentuk kehidupan psikologi dan sosial seseorang terhadap peranti digital. Screenome juga mempunyai kaitan dengan pelbagai aspek kehidupan seseorang, termasuklah kesihatan. Masa skrin pula merujuk tempoh penggunaan skrin dan kepelbagaian aktiviti yang dilakukan menggunakan peranti digital, sama ada untuk melakukan tugasan kerja atau digunakan semasa waktu lapang sebagai hiburan. Kategori pengguna skrin terbahagi kepada tiga, iaitu ringan, sederhana dan berat.

Antara aktiviti dalam talian yang biasa dilakukan oleh rakyat Malaysia menurut Laporan Survei Penggunaan dan Capaian ICT pada tahun 2021 merupakan aktiviti media sosial (99 peratus), memuat turun gambar, video, filem, muzik dan permainan video (91.8 peratus) dan mencari informasi (89.4 peratus). Bagi tujuan komunikasi, perisian Whatsapp merupakan aplikasi yang paling biasa digunakan (98.7 peratus), diikuti oleh Facebook Messenger (53.9 peratus) dan Telegram (40.1 peratus). Selain itu, bagi aplikasi media sosial pula, pengunaan yang tertinggi ialah Facebook (91.7 peratus), Youtube (80.6 peratus) dan Instagram (63.1 peratus).

Seiring dengan kemajuan teknologi, masa penggunaan skrin yang berlebihan telah menyebabkan kebimbangan yang serius. Situasi ini telah pun menggesa para penyelidik untuk membangunkan sebuah perisian yang dipanggil sebagai Screenomics untuk menyimpan data untuk digunakan dalam kajian kesan penggunaan skrin yang berlebihan terhadap kehidupan manusia. Perisian ini merekod, menyulitkan dan menghantar tangkapan skrin secara automatik tanpa mengganggu pengguna pada setiap lima saat setelah skrin dihidupkan. Sekiranya pengguna skrin menggunakan beberapa peranti digital dalam satu masa, tangkapan skrin akan diambil pada waktu yang sama setelah skrin dihidupkan. Sebagai hasilnya, penyelidik telah mengumpul lebih daripada 30 juta tangkapan skrin ataupun screenome yang diperoleh daripada lebih daripada 600 individu.

Menurut kajian, penggunaan skrin yang berlebihan dikatakan memberikan impak yang besar kepada kesihatan fizikal dan mental seseorang individu. Masa skrin yang berlebihan sering dikaitkan dengan masalah obesiti dan kelesuan. Penggunaan skrin dalam kehidupan seharian menyebabkan pergerakan fizikal manusia menjadi terhad, lalu menyebabkan proses pembakaran lemak di dalam badan tidak dapat berlaku. Hal ini menjadikan seseorang itu lebih terdedah dengan risiko obesiti. Obesiti turut menyebabkan masalah kesihatan lain seperti penyakit jantung, kencing manis dan darah tinggi.

Selain itu, penggunaan skrin yang berlebihan juga mampu menjejaskan kesihatan mental seperti masalah psikologi, emosi yang kurang stabil, kemurungan dan kerisauan. Hal ini dikatakan demikian kerana kebanyakan individu mudah berasa tertekan dan berlumba-lumba apabila terdedah dengan aktiviti media sosial yang berlebihan. Kebanyakan individu, terutamanya golongan remaja gemar untuk membandingkan kehidupan mereka dengan kehidupan orang lain yang ditonjolkan melalui media sosial. Hal ini menyebabkan mereka berasa tewas dengan kehidupan masing-masing jika dibandingkan dengan kehidupan orang lain yang jauh lebih baik.

Kajian melaporkan bahawa kanak-kanak dan remaja kurang melakukan aktiviti fizikal dan aktiviti di luar rumah serta mengamalkan gaya hidup kurang aktif sejak pandemik melanda. Hal ini menunjukkan bahawa mereka lebih banyak mengisi waktu lapang dengan menggunakan skrin atau tidur dengan lebih banyak. Selain itu, mereka juga mudah berasa jengkel apabila menghadapi masalah kelajuan Internet yang tidak memuaskan dan lebih sukar untuk fokus akan sesuatu perkara. Penggunaan skrin sebelum waktu tidur akan menyebabkan seseorang individu lebih sukar untuk tidur.

Sementara itu, pendedahan skrin yang terlalu awal kepada bayi dan kanak-kanak boleh menyebabkan proses perkembangan otak kanak-kanak menjadi terbantut dan mengakibatkan masalah lambat bertutur, kemahiran motor yang perlahan seperti lambat berjalan dan sebagainya. Selain itu, kanak-kanak yang diberikan pendedahan skrin digital sejak awal usia dikatakan mempunyai masalah tingkah laku seperti masalah hiperaktif dan kesukaran kawalan emosi. Peranti digital juga memberikan kepuasan segera dan melambatkan fungsi minda eksekutif.

Untuk mengehadkan pendedahan skrin kepada kanak-kanak, American Academy of Pediatrics and National Association for the Education of Young Children menyarankan penggunaan skrin adalah tidak melebihi tempoh satu jam sehari bagi kanak-kanak yang berusia dua tahun hingga empat tahun, manakala penggunaan bagi kanak-kanak berusia kurang daripada dua tahun adalah tidak digalakkan. Kandungan media yang dilanggan oleh kanak-kanak juga perlu dipantau bagi menjamin kualiti penggunaan masa skrin mereka.

Secara keseluruhannya, teknologi digital boleh memberikan manfaat kepada setiap individu sekiranya digunakan secara optimum. Hal ini amat penting kerana dunia pada masa ini berada dalam abad ke-21 yang sedang berkembang pesat berikutan perkembangan teknologi maklumat dan komunikasi dalam Revolusi Perindustrian Keempat. Kesedaran dalam masyarakat mengenai amalan penggunaan skrin yang sihat juga perlulah diterapkan supaya kesejahteraan digital untuk setiap individu adalah terjamin.

Nur Farisha Irwayu Kadir dan Goh Ying Xian ialah pembantu penyelidik di Institut Biologi Molekul Perubatan (UMBI), Universiti Kebangsaan Malaysia.Â


Keupayaan Bahasa Melayu sebagai Bahasa Kedua ASEAN

Untuk mendapatkan maklumat terkini, ikuti kami melalui Telegram

Kuala Lumpur − Saranan YAB Perdana Menteri Malaysia, Dato’ Sri Ismail Sabri Yaakob untuk menjadikan bahasa Melayu sebagai bahasa kedua ASEAN telah menimbulkan pelbagai reaksi masyarakat. Ada juga segelintir masyarakat yang beranggapan bahawa pemilihan bahasa Melayu itu akan meminggirkan bahasa Inggeris. Tanggapan ini kurang tepat kerana penggunaan bahasa Melayu tidak menjejaskan penguasaan terhadap bahasa Inggeris sebagai bahasa komunikasi antarabangsa. Hal ini demikian kerana penggunaan bahasa Melayu dilihat sebagai satu pengukuhan terhadap fungsinya sebagai lingua franca di negara ASEAN.

Menurut Profesor Madya Dr. Shahidi A. Hamid, pensyarah di Pusat Kajian Bahasa, Kesusasteraan dan Kebudayaan Melayu, Universiti Kebangsaan Malaysia, saranan YAB Perdana Menteri Malaysia tersebut sangat baik dan wajar disokong. Pelbagai senario yang wujud akibat saranan ini tidak harus terjadi sekiranya masyarakat menelusuri kembali fakta sejarah kewujudan bahasa Melayu di rantau Asia Tenggara.

Kedudukan bahasa Melayu sebagai lingua franca telah lama wujud sebelum era imperialisme Barat di wilayah Nusantara. Seawal abad ke-7 Masihi lagi, bahasa Melayu menjadi bahasa rasmi, bahasa perdagangan, bahasa perundangan, bahasa persuratan dan bahasa hubungan antarabangsa bagi kerajaan lama yang wujud di Nusantara. Antaranya termasuklah Kerajaan Sriwijaya, Kerajaan Bentan−Temasik, Kerajaan Riau, dan Kerajaan Melaka. Jatuh bangun pusat-pusat pemerintahan ini tidak langsung memudarkan keberadaan bahasa Melayu di rantau ini. Sesuai dengan sifatnya yang dinamik dan praktis, bahasa Melayu terus perkasa menerusi penyesuaian setempat dan seiring dengan perkembangan zaman dan pemodenan negara penuturnya.

Menurut beliau, dengan melihat sejarah penggunaan bahasa Melayu yang meluas pada suatu ketika dahulu membuktikan bahawa bahasa ini sebuah bahasa yang unggul dan kukuh penguasaannya. Oleh yang demikian, penggunaan bahasa Melayu juga mampu mempertingkatkan sinergi negara-negara ASEAN demi kesepakatan serantau dan masyarakat ASEAN.

Tambah beliau, sejarah telah menunjukkan bahasa Melayu tersebar luas di luar Nusantara pada zaman kegemilangan kerajaan Melayu Nusantara kerana keunikan dan keindahan bahasanya yang mudah untuk dituturkan dan difahami. Sehubungan dengan itu, pemilihan bahasa Melayu sebagai bahasa kedua ASEAN tepat pada masanya kerana bahasa ini mewakili wilayah penutur Melayu yang luas dengan pensejarahan yang kukuh.

Dalam pada itu, pemerkasaan bahasa Melayu dalam kalangan penduduk yang berbilang kaum di Malaysia juga perlu diperkukuh dalam setiap aspek kehidupan rakyat agar kita yang mencadangkan penggunaannya di luar Malaysia menjadi contoh terbaik kepada negara-negara ASEAN yang lain. Pemupukan rasa cinta terhadap penggunaan bahasa Melayu dalam kalangan rakyat dalam segenap aspek kehidupan perlu wujud sebagai jati diri bangsa.

Malaysia perlu bangkit untuk menjadi contoh terbaik sebagai pengguna bahasa Melayu bagi memastikan hasrat memartabatkan bahasa Melayu sebagai bahasa kedua ASEAN tercapai. Selain itu, masyarakat penutur bahasa Melayu di rantau ini juga perlu bersama-sama memartabatkan penggunaan bahasa ini dalam setiap aspek kehidupan tanpa melihat perbezaan.


Masyarakat Berisiko Dijangkiti HIV Diseru Lakukan Pemeriksaan Segera

Kaki Bukit – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail menyeru anggota masyarakat yang mempunyai risiko jangkitan HIV (virus imunodefisiensi manusia) untuk segera membuat pemeriksaan darah, mendapat rawatan jika positif serta berusaha mengurangkan cara hidup yang berisiko tinggi.

Raja Muda Perlis bertitah sedemikian selepas berkenan berangkat menyempurnakan program Kayuhan Berbasikal Amal ‘MAIPs Peduli’ Bilangan Ke-50 bagi Tahun 2022 di sekitar kawasan Kaki Bukit baru-baru ini. Turut mengiringi baginda dalam kayuhan amal ialah Ketua Pegawai Eksekutif MAIPs, Haji Mohd Nazim Mohd Noor.

Menerusi program tersebut, baginda berkenan singgah menyantuni tiga buah rumah asnaf terpilih milik Rohini Yaacob, Embun Ramli dan Mazira Mat Ali bagi menyampaikan sumbangan agihan zakat Majlis Agama Islam dan Adat Istiadat Melayu Perlis (MAIPs) berupa wang tunai RM700, sekampit beras fidyah dan sekotak bahan makanan mentah kepada setiap seorang antara mereka.

Sementara itu, Dr. Sirajuddin Hashim, Pengarah Jabatan Kesihatan Negeri Perlis menjelaskan bahawa antara golongan yang berisiko tinggi dijangkiti HIV ialah mereka yang terlibat dengan aktiviti seks sesama jenis, seks dengan pelbagai pasangan dan berkongsi jarum disebabkan oleh penagihan dadah. Berdasarkan statistik, punca utama jangkitan HIV di negeri Perlis adalah disebabkan hubungan seks sesama jenis atau homoseksual/biseksual (69%), heteroseksual (25%) dan perkongsian jarum suntikan (6%).

Tambah beliau lagi, jumlah kes HIV di Perlis ialah 4.49 bagi setiap 100 000 penduduk manakala kes sindrom kurang daya tahan penyakit (AIDS) pula ialah 4.11 bagi setiap 100 000 penduduk.

Jelas Dr. Sirajuddin, “Kadar rawatan HIV ialah 83 peratus yang telah diberikan ubat antiretroviral. Tidak ada jangkitan daripada ibu positif HIV kepada anak, yakni ada lima kes ibu positif, satu telah lahir dan keputusannya, anak ialah negatif“.